Actor Manoj Bajpai s journey from Bettiah to Bollywood is not easy Know interesting story of struggle Bhojpuri: बेतिया से बॉलीवुड के सफर मनोज बाजपेयी खातिर ना रहे आसान, Bday पर जानीं रोचक संघर्ष कथा\nBhojpuri: बेतिया से बॉलीवुड के सफर मनोज बाजपेयी खातिर ना रहे आसान, B'day पर जानीं रोचक संघर्ष कथा\nपश्चिमी चंपारण के एगो छोट गाँव बेलवा के रहे वाला लइका बॉलीवुड के एगो श्रेष्ठ अभिनेता बन गइल, एकरा पीछे अथक मेहनत आ अटूट लगन के हाथ बा. एह बिहारी अभिनेता के नाम ह मनोज बाजपेयी जे सामान्य किसान परिवार से होखला के बादो फिल्म अभिनेता बनला के फ़ैन्सी सपना ना खाली देखलें बल्कि ओकरा के पूरो कइलें.\nLast Updated: April 23, 2021, 3:20 PM IST\nकुछ लोग के ज़िन्दगी के कहानी स्वेट मार्डेन, शिव खेड़ा, नेपोलियन हिल आदि के प्रेरक पुस्तक से कम रोचक आ मोटिवेशनल ना होला. कोरोना काल में अइसने कहानियन के जरूरत बा जे गहन निराशा में आशा के किरण जगावे. कहल जाला कि मन में हिम्मत होखे आ अपना लक्ष्य खातिर जुनून होखे त कवनो रास्ता पहाड़ नइखे. पश्चिमी चंपारण के एगो छोट गाँव बेलवा के रहे वाला लइका बॉलीवुड के एगो श्रेष्ठ अभिनेता बन गइल, एकरा पीछे अथक मेहनत आ अटूट लगन के हाथ बा. एह बिहारी अभिनेता के नाम ह मनोज बाजपेयी जे सामान्य किसान परिवार से होखला के बादो फिल्म अभिनेता बनला के फ़ैन्सी सपना ना खाली देखलें बल्कि ओकरा के पूरो कइलें. 23 अप्रैल 1969 के मनोज बाजपेयी के जन्म भइल. मनोज अपना पाँच भाई बहिन में दुसरा नंबर के संतान हवें. उनके शुरुआती पढ़ाई गाँवे के प्राथमिक विद्यालय से आ हाईस्कूल के पढ़ाई के. आर. हाईस्कूल बेतिया से भइल.\nमनोज 1986 में 17 साल के उमिर में दिल्ली पढ़े आ गइलें. बचपन से अभिनेता बने के शौख उनका मन में रहे, एही से इहाँ आके थियेटर से जुड़ गइलें. उनकर नाम मनोज भी ओ बेरा के हिट फिल्म कलाकार मनोज कुमार के नाम पर रखाइल रहे आ मन में कलाकार बने के अरमानों मचलत रहे त थियेटर के प्रति झुकाव स्वाभाविक रहे. दिल्ली विश्वविद्यालय से पढ़ाई करत समय मनोज के जान पहचान थियेटर के दुनिया के बड़ बड़ लोग से हो गइल. तबे उनका पता चलल कि राष्ट्रीय नाट्य विद्यालय में अभिनय के बेहतरीन प्रशिक्षण होला. उ ओह में दाखिला खातिर लगातार कोशिश कइलें, बाकिर तीन बेर असफल भइलें. मनोज एकदम निराश हो गइल रहलें. बने के अभिनेता रहे आ रास्ता मिलते ना रहे. लाइफ लाइन के तलाश जारी रहल. एह अन्हरिया सफर में भेंटइले रघुबीर यादव (प्रसिद्ध अभिनेता). उनका सलाह पर मनोज मशहूर अभिनय कोच बैरी जॉन के थियेटर कंपनी जॉइन कs लेहलें. शाहरुख खान भी बैरी जॉन किहाँ से अभिनय के कोचिंग लेले बाड़ें. थियेटर के दिन में मनोज आ शाहरुख के मुलाकात भी भइल रहे. मनोज बाजपेयी ए थियेटर कंपनी के साथे कई गो प्ले कइलें अउरी साथ ही अपना अंग्रेजी भाषा के कॉम्प्लेक्स के दूर कइलें. एगो इंटरव्यू में उ बतवलें कि बिहार से आवे वाला अक्सरहा युवक अंग्रेजी से घबड़ाला. हमरा भी बहुत चिंता होखे कि हम कइसे बढ़िया अंग्रेजी बोलीं. कुछ दोस्त लोग के मदद से अंग्रेजी भाषा पर कमांड कइनी आ आज उ काम देता .\nओही थियेटर के दिन में मनोज बाजपेयी चौथा बार एनएसडी में दाखिला खातिर फेर कोशिश कइलें. एह बेरी उहाँ बोर्ड में बइठल लोग इनका के चिन्हत रहे आ इनका प्रतिभा के मुरीद रहे. उ लोग कहल कि मरदे, अब तू सीखे ना सिखावे आवs. मनोज गइल रहलें ओहिजा चेला बने आ उनके गुरु बने के नेवता मिल गइल. बाकिर उ मना क दिहलें. उनके अभिनय चलत रहल. साल 1994 में गोविंद निहलानी ओमपुरी आ नसीरुद्दीन के लेके फिल्म बनावत रहलें. उ मनोज के एक मिनट के एगो छोट रोल में कास्ट कइलें आ ई रहे भविष्य के एगो चमकत फिल्म सितारा के पहिला पर्दा-पदार्पण. ओही साल मशहूर फिल्मकार शेखर कपूर कुख्यात डाकू फूलन देवी के जीवन पर फिल्म ‘बैन्डिट क्वीन’ बनावत रहलें आ उनके फिल्म में टाइटल रोल के समानांतर भूमिका खातिर एगो अइसन नवयुवक के तलाश रहे जे कुशल अभिनेता होखे. मनोज के मित्र आ ओह फिल्म के कास्टिंग कर रहल तिग्मांशु धूलिया शेखर कपूर से मनोज के नाम सुझवलें. मनोज बाजपेयी के मामला लगभग सेट हो गइल, तले कुछ दिन बाद उनके रोल में निर्मल पाण्डेय के कास्ट कर लिहल गइल. मनोज के हिस्से एगो छोट रोल आइल बाकिर ई रोल उनके अभिनय क्षमता प्रमाणित करे खातिर काफी रहे.\nकुछ समय बाद मनोज बाजपेयी मुंबई के रुख कर देहलें आ उहाँ उनकर संघर्ष के असली दौर शुरू भइल. बाकिर उनके दिल्ली के कुछ मित्र मुंबई में पहिले से रहलें आ स्थापित होत रहलें. एहीसे उनके मुंबई फिल्म उद्योग में घुसे में मदद भी मिलल. मनोज अपना मित्र सौरभ शुक्ला के साथे मुंबई में आपन शुरुआती दिन गुजरलें. एगो साक्षात्कार में एगो रोचक किस्सा बतवलें कि उ लोग संघर्ष के दिन में अभिनय के लगातार माँजत रहल लोग. केहू भी मित्र आवे त मुर्गा आ मटन पार्टी होखे अउरी मनोज एकरा बदले में आपन कुछ रिहर्सल कइल सीन देखावस.\nमनोज के 1995 में महेश भट्ट के टीवी शो स्वाभिमान मिलल. ओह में हालांकि मनोज के छोट रोल रहे लेकिन उ एतना लोकप्रिय भइल कि उनके रोल दू साल से ऊपर तक शो में चलल. एकरा बाद उनके रामगोपाल वर्मा से मुलाकात भइल, जब उ एगो कॉमेडी फिल्म दौड़ के कास्टिंग करत रहलें. रामू उनके प्रतिभा देख के एतना प्रभावित भइलें कि उनके कहलें कि हेतना छोट रोल तहरा लायक नइखे. हम तोहरा के अगिला फिल्म में बड़हन रोल देम. मनोज के पैसा के गरज रहे एहीसे उ रोल कइलें. बाकिर रामू अपना वादा मुताबिक अगिला फिल्म सत्या में हीरो के समानांतर भीकू म्हात्रे नाम के गैंगस्टर के रोल दिहलें. ई रोल अउरी फिल्म एतना हिट भइल कि मनोज बाजपेयी पूरा देश में मशहूर हो गइलें. ई फिल्म बहुत सफल भइल आ मनोज के अभिनय के भूरी भूरी प्रशंसा भइल. मनोज के राष्ट्रीय फिल्म पुरस्कार मिलल. एही जा से मनोज बाजपेयी के बढ़िया फिल्म मिले लागल. कुछ साल में उनके शूल, कौन, अक्स, जुबैदा, दिल पे मत ले यार आइल. ई फिल्मन में मनोज बाजपेयी के मुख्य भूमिका रहल आ उनके अभिनय के बड़ा तारीफ भइल. बाकिर मनोज बाजपेयी के फिल्मन के बिजनेस कवनो खास ना रहल.\nमनोज 2010 तक के पीरियड में कई गो फिल्मन में नजर अइलें बाकिर उनकर मुख्य भूमिका रहल फिल्म बॉक्स ऑफिस पर कमाल ना देखा पवली सन. एही से पता चलता कि हिन्दी फिल्म दर्शकन के केतना दुर्भाग्य बा कि उ बढ़िया कलाकारन के कबो कैश ना करेला आ लिपल पुतल तथाकथित स्टार चेहरा पर छिछिआइल रहेला. साल 2010 में प्रकाश झा के मल्टीस्टारर राजनीतिक फिल्म राजनीति रिलीज भइल आ फिल्म सुपरहिट भइल. एह में मनोज के नेगटिव रोल के बहुत प्रशंसा भइल. फेर साल 2012 में फिल्म आइल गैंग्स ऑफ वासेपुर आ उनके किरदार सरदार खान अमर हो गइल ओइसहीं जइसे भीकू म्हात्रे. मनोज बाजपेयी ओइसे भी घर घर में पहुँच चुकल रहलें, एह फिल्म के बाद वाली पीढ़ी के भी स्मृति में बस गइलें. साल 2016 में उनके फिल्म ‘अलीगढ़’ रिलीज भइल जेके चारु ओर खूब तारीफ भइल, एक बार फेर मनोज अपना अभिनय से सभके चकित कर देहलें. उनके एकरा खातिर प्रतिष्ठित एशिया पेसिफिक स्क्रीन अवॉर्ड से नवाजल गइल. साल 2018 के फिल्म गली गुलेयां भी मनोज बाजपेयी के फिल्मोग्राफी के बेहतरीन फिल्म ह. एह फिल्म के देश विदेश में खूब तारीफ मिलल.\nसाल 2019 मनोज बाजपेयी खातिर बढ़िया साल रहल. एही साल उनके पद्म श्री के उपाधि मिलल आ एही साल उनके फिल्म भोंसले रिलीज भइल जे में उ टाइटल रोल कइलें. पिछला साल फिल्म भारत में भी ओटीटी पर प्रदर्शित भइल. ई फिल्म देश विदेश में खूब नाम कमइलस. साल 2021 में उनके भोसले फिल्म खातिर सर्वश्रेष्ठ अभिनेता के राष्ट्रीय पुरस्कार मिलल ह.\nमनोज बाजपेयी के अमेजॉन प्राइम पर रिलीज भइल शो द फैमिली मैन के बड़ा प्रसिद्धि मिलल आ उ शो सुपर डुपर हिट रहल. उनके फिलहाल जीफाइव पर साइलेंस नाम के थ्रिलर ड्रामा रिलीज भइल बा आ जलदिए द फैमिली मैन के अगिला सीरीज रिलीज होखे वाला बा. ( लेखक मनोज भावुक भोजपुरी साहित्य और सिनेमा के जानकार हैं. )


Congress weak in West Bengal will contest elections on lesser seats with Left Front Bhojpuri Spl: बंगाल में कांग्रेस भइल कमजोर, वाममोर्चा के छोट भाई बन लड़ी चुनाव – News18 हिंदी\nBhojpuri Spl: बंगाल में कांग्रेस भइल कमजोर, वाममोर्चा के छोट भाई बन लड़ी चुनाव\nपश्चिम बंगाल में कांग्रेस ने वाममोर्चा के साथ गठबंधन किया है.\nकहल जाउ त स्थिति ई बा कि कांग्रेस (Indian National Congress) आपन चुनावी नाव वाममोर्चा (Left Front) के सहारा से लड़ी आ वाममोर्चा भी कांग्रेस के बांहि ध के ई चुनाव लड़ी. बाकिर वामफ्रंट एह समझौता के ताकत अपना लगे राखेला.\nLast Updated : January 29, 2021, 14:04 IST\nपश्चिम बंगाल में आगामी विधानसभा चुनाव में कांग्रेस के स्थिति त पहिलहीं नियर बा. माने अभियो ऊ वाममोर्चा के साथ झुकि के खड़ा बिया. कांग्रेस अभी तक वाममोर्चा के साथे 191 सीटन पर समझौता कइले बिया. त एमें 101 सीट पर वामफ्रंट लड़ी आ कांग्रेस लड़ी खाली आ खाली 92 सीटन पर. त कांग्रेस छोटभाई भइल की ना? तबो 101 सीटन के बंटवारा अभी बाकी बा. जवना सीट पर समझौता भइल बा ओकरा में कुछ सीट ऊ हउवन सन जौना पर पिछला विधानसभा चुनाव में कांग्रेस- वाममोर्चा जितले रहे. राज्य कांग्रेस के वरिष्ठ नेता प्रदीप भट्टाचार्य कहतारे कि कांग्रेस पार्टी पिछले विधानसभा चुनाव के लाइन पर चली. त मोटे में कहल जाउ त स्थिति ई बा कि कांग्रेस आपन चुनावी नाव वाममोर्चा के सहारा से लड़ी आ वाममोर्चा भी कांग्रेस के बांहि ध के ई चुनाव लड़ी. बाकिर वामफ्रंट एह समझौता के ताकत अपना लगे राखेला. एही से 101 सीट पर लड़ी. कांग्रेस खाली 92 सीट पर. एसे बेसी सीट पर कांग्रेस लड़िए के का करी. ओइजा कांग्रेस के प्रत्याशी के जमानतो जब्त हो सकेला.\nपिछला विधानसभा चुनाव में कांग्रेस 44 गो सीट पर जीतल रहे आ वाममोर्चा 33 गो सीट पर विजयी भइल रहे. माने कांग्रेस के 11 गो सीट अधिका मिलल रहे. समझौता भइल त दूनो पार्टी साझा प्रेस कांफ्रेंस कइली सन. कहली सन कि हमनी का एह चुनाव में एलाइज (सहयोगी) बानी जा. लेफ्ट फ्रंट के अगुवा पार्टी भारतीय कम्युनिस्ट पार्टी (मार्क्सवादी) ह जवना के संक्षेप में सीपीएम कहल जाला. त जाहिर बा कि एह समझौता में बड़ भाई सीपीएम बिया. पिछला चुनाव में कांग्रेस से कम सीट पर जीतल बाकी ज्यादा सीट ओकरे के मिलल बा. एह समझौता के पिछला विधानसभा चुनाव में कौनो फायदा ना मिलल. सत्तारूढ़ तृणमूल कांग्रेस के आखिरकार 211 गो सीट मिलिए गइल. माने बहुमत. ए बारी वाममोर्चा के चेयरमैन विमान बोस कहले बाड़े कि कांग्रेस आ वाममोर्चा एकही संगे मिलि के रैली करी, सभा करी आ कृषि बिल के विरोध करी.\nत राजनीक प्रेक्षक का कहता लोग? कहता कि अबकी बार के विधानसभा चुनाव में कांग्रेस आ वाममोर्चा के पहिले नियर वोट ना मिली. काहें से कि पश्चिम बंगाल के मुसलमान लोगन के बीच बहुते खास प्रभाव रखे वाला फुरफुरा शरीफ दरगाह के पीरजादा अब्बास सिद्दीकी एगो बड़ राजनीतिक दांव खेल देले बाड़े . विधानसभा चुनाव से ठीक तीन महीना पहिले ऊ आपन एगो नया पार्टी बना लेले बाड़े. अब्बास सिद्दीकी अपना नया दल के नांव इंडियन सेक्युलर फ्रंट रखले बाड़े. पार्टी के लांचिंग के घरी अब्बास सिद्दीकी कहले, “हम किंगमेकर बने के चाहतानी, नया राजनीतिक संगठन इंडियन सेक्युलर फ्रंट पश्चिम बंगाल के कुल्ही 294 विधानसभा सीटन पर चुनाव लड़ि सकेले.”\nपीरजादा अब्बास सिद्दीकी कई बरिस से मुख्‍यमंत्री ममता बनर्जी के करीबी रहले ह. एने कुछ दिन से पीरजादा सिद्दीकी ममता बनर्जी से खिसिआइल बाड़े आ खुलेआम तृणमूल कांग्रेस के विरोध कर रहल बाड़े. कुछ दिन पहिले के बात ह, ऊ आल इंडिया मजलिस-ए-इत्तेहादुल मुस्लिमीन (एआईएमआईएम) के चीफ असदुद्दीन ओवैसी से भेंट कइले रहले ह. मुलाकात के बाद ओवैसी साफे कहले रहले कि ऊ बंगाल में अब्बास सिद्दीकी के नेतृत्व में चुनाव लड़िहें. माने पीरजादा अब्बास सिद्दीकी अब केहू के आपन नेता ना मनिहें, अब खुदे नेता रहिहें. अपना पार्टी के माध्यम से राजनीति करिहें. त कांग्रेस आ वाममोर्चा के मुसलमान वोट अब पीरजादा आ ओवैसी के पार्टी के जाई. राजनीतिक प्रेक्षक कांग्रेस के वोट प्रतिशत घटे के पहिलहीं से अनुमान लगावता लोग. अइसना में कांग्रेस आ वाममोर्चा के कार्यकर्ता- “इंतजार करो और तब एक्शन लो” वाला मोड में आ गइल बाड़े सन. चुनाव का पहिलहीं कांग्रेस- वाममोर्चा के धक्का लागल बा.\nपश्चिम बंगाल में कांग्रेस का लगे अधीर रंजन चौधरी आ प्रदीप भट्टाचार्य के छोड़ि के कौनो बड़ चेहरा नइखे. आ जनाधार खिसकत जाता. नया पीढ़ी में कांग्रेस के ओर केहू के रुझान नइखे. कांग्रेस आ वामोर्चा के प्रति लोगन में एगो उदासीनता आ गइल बा. वाममोर्चा के कुछ पुरान आ समर्पित कार्यकर्ता बाड़े सन. ओकनी के कुछु हो जाउ, वोट वाममोर्चा के लगे जाई. कांग्रेस के भी कुछ कार्यकर्ता समर्पित बाड़े सन बाकिर राजनीतिक प्रेक्षक कहता लोग कि एह चुनाव में ओकनी के संख्या घटल बा. एने शिवसेना भी कहतिया कि ऊहो कुछ प्रत्याशी उतारी. त जइसे महाराष्ट्र में शिवसेना कांग्रेस से गठबंधन कइले बिया ओहतरी बंगाल में संभव नइखे. काहें से कि शिवसेना के नांवे सुनत वाममोर्चा भड़कि जाई. ओने प्रमुख वामपंथी नेता सीताराम येचुरी कहतारे कि भारतीय जनता पार्टी के केहूतरे हरावे के बा. उनुका ई नइखे बुझात कि भारतीय जनता पार्टी पश्चिम बंगाल में एगो ताकतवर पार्टी बन चुकल बिया. आ वाममोर्चा के नेता के बाति सुने वाला लोग बहुत कम बाड़े. चुनाव में त सभे चतुराई से बोलेला, बाकिर पश्चिम बंगाल के बारे में सभे जानता कि एइजा दुइए गो पार्टी प्रमुख बाड़ी सन- आल इंडिया तृणमूल कांग्रेस आ भारतीय जनता पार्टी. बाकी पार्टिन के कौनो ठीक नइखे कि कतना सीट मिली. हं, ई विधानसभा चुनाव एगो नया राजनीतिक पृष्ठभूमि तेयार करी. वोटन के ध्रुवीकरण तेजी से हो रहल बा आ कुछ दिन बादे ई स्पष्ट हो जाई कि स्थिति का बा.\nएही बीच एगो कांग्रेस के एगो वरिष्ठ कार्यकर्ता हमरा से बातचीत में कहलसि कि जब भी कांग्रेस- वाममोर्चा के साझा रैली होला, लोग भारी संख्या में आवेले. हम कहनी कि त भइया ई भारी संख्या वोट में काहें ना बदले ला? त कार्यकर्ता कहलसि कि ईहे कांग्रेस के विडंबना बा. रैली में भीड़ जुटि जाला बाकिर जब वोट परेला त भीड़ आ वोट के कौनो संबंधे ना रहि जाला. रैली कुछ लोगन खातिर पिकनिक ह. फ्री के बस में जाए के बा. कुछ ना कुछ खाए- पीए के मिलबे करी. एगो इंज्वायमेंट हो जाई. त ई त कौनो वोट मिले के गारंटी ह ना. वोट के एह मस्ती से कौनो लेना- देना नइखे. कार्यकर्ता कहलसि कि एकरा पर बड़का नेता लोगन के विचार करे के चाहीं आ भीड़ के वोट में बदले के तरीका लागू करेके चाहीं. हम कहनी कि ई तरीका एतना आसान नइखे. भीड़ के वोट में ऊहे पार्टी भा नेता बदलि सकेला जेकरा में चुंबकीय दमखम लउकत होखे, धधकत उम्मीद लउकत होखे. कांग्रेस भा वाममोर्चा कइसे नौजवान वोटर के भीतर आग जलाई? आजुले पार्टी के अध्यक्ष चुने खातिर कनफ्यूजन वाली स्थिति बा. अखबार आ टीवी वाला तरह- तरह के अनुमान आ आंकलन प्रस्तुत करतारे सन बाकिर कांग्रेस के अध्यक्ष के घोषणा आज तक ले ना भइल. जहां तक वामनोर्चा के सवाल बा त ओकरा प्रति नया वोटर में कौनो आकर्षण के बिंदु नइखे लउकत. कांग्रेस के जमाना के भ्रष्टाचार लोगन के भुलाइल नइखे. ओही कांग्रेस का संगे वाममोर्चा समझौता करता, सीट के बंटवारा करता, दोस्ती करता. त नौजवान सोचता कि जब कांग्रेस आ वाममोर्चा के सिद्धांत मिलते बा त एकरा पर सोचले बेकार बा. (लेखक विनय बिहारी सिंह वरिष्ठ पत्रकार हैं.)\nTags: Bengal Election, Bhojpuri, Bhojpuri News, Election 2021, Kolkata, UP, West bengal, झारखंड, पटना, बिहार, रांची, वाराणसी\nFIRST PUBLISHED : January 29, 2021, 14:04 IST


जंगल में मोर नाचल के देखल ? – Anjoria\nजंगल में मोर नाचल के देखल ?\nफरवरी 18, 2011 अँजोरिया\nअँजोरिया पर रोज कई घंटा लगाइले तब जा के एकरा के अद्यतन राखल जा सकेला. बाकिर कबो कबो लागेला कि अनेरे अतना मेहनत करत बानी. कुछ लोग के छोड़ बाकी लोग कुछ टिप्पणी ना देव. जवन टिप्पणी आवेला तवना में से शायदे कवनो एह लायक रहेला जवना से अँजोरिया के सुधारे में इस्तेमाल कइल जा सको.\nबहुत कोशिश कइला का बाद अँजोरिया पर आवे वाला पाठकन के गिनिती त जरुर बढ़ल बा बाकिर दुनिया भर में पसरल भोजपुरियन का तुलना में ऊ गिनिती कुछ नइखे. भोजपुरी के वेबसाइटन में से अकेले अँजोरिया हिय जे अपना विजिटर्स के आँकड़ा सार्वजनिक कर के राखले. कि रउरो देखीं कि का हो रहल बा, के आ रहल बा, कहाँ से आ रहल बा. हम ओह आंकड़ा के इस्तेमाल एह खातिर करीले जवना से हमरा पाठकन के रुचि, पसन्द के कुछ अनुमान लाग सको.\nएगो वेबसाइट ह Quantcast.comजवना पर विजिटर्स के आँकड़ा सही सही दिहल जाला अगर ऊ वेबसाइट अपना के आडिट करावे के तइयार होखे. रउरा जान के अचरज होखी कि अँजोरिया छोड़ दोसर कवनो वेबसाइट ओकर सेवा ना लेवे कारण का बा हम नइखीं जानत. बाकिर अगर उहो लोग ओहिजा रहीत त हमरा तुलना करे में सुविधा रहीत कि हम कहाँ पीछे पड़ रहल बानी.\nओहि क्वान्टकास्ट का आंकड़ा मुताबिक आजुकाल अँजोरिया के विजिटर्स के संख्या महीना भर में लगभग पाँच हजार से तनी बेसी बा. एकर मतलब ई भइल कि करीब पाँच हजार अलग अलग लोग एक महीना का भीतर अँजोरिया पर आवेले. सप्ताह में एकर आँकड़ा बहुते कम बा आ रोज आवे वाला विजिटर्स के औसत देखल जाव त पूरा दुनिया से २३१ आदमी आवेले जवना के सबले अधिका संख्या २८९ बा. एहमें से १३९ आदमी हिन्दुस्तान से आवेले जवना के अधिकतम संख्या १६८ बा.\nसोचीं कि दुनिया से अगर तीनो सौ लोग नइखे आ पावत त गड़बड़ी जरुर बा कहीं ना कहीं. ई गड़बड़ी ना त ओह आँकड़ा में बा ना आँकड़ा बिटोरे वाला में. असल बात बा कि अँजोरिया का बारे में लोग के जानकारिये कम बा. एकरा खातिर रउरा सभे तनी सहयोग कर देतीं त अधिक से अधिक लोग के अँजोरिया का बारे में बतावल जा सकेला.\nबाकिर अँजोरिया का बारे में बतावे से पहिले दोसरो बहुत सारा वेबसाइट जे भोजपुरी में बा ओकरो के देख लीं. सब के देखला का बाद अगर रउरा अंजोरिया भोजपुरी के सेवा खातिर सबले बढ़िया वेबसाइट लागे त अपना सगरी परिचित के ईमेल से ओकर जानकारी दीं. अगर रउरा अँजोरिया से बेहतर दोसर कवनो वेबसाइट लागत बा त हमरा के बताईं. बतावत में इहो जरुर बताईं कि कवना मामिला में, रुप में, गुन में, प्रकाशित लेख के गुणवत्ता में, सबके खुला मौका देबे बे, कवना मामिला में हम कमजोर पड़ीले. हमरा एक बाति मालूम बा कि हम दोसरा के बुराई में, गलत के बखिया उधेड़े में, जरुर कमजोर पड़ जानी. धीरे धीरे हम ओहू कमजोरी के दूर करल चाहब बाकिर राउर सहयोग मिले के चाहीं. हालांकि हम भोजपुरी का दुनिया से जुड़ल लोग का मामिला में जरुर उदार रहीलें देश दुनिया का मामिला में जवन सही लागेला तवन कहीले. छोटका के बुराई बतियावे में सबले बड़ दिक्कत ई होला कि छोटका ओकरा के आपन दुश्मनी का तरह ले लेला. ई ना देखी कि ओह कमजोरी भा गलती के दूर कइल जाव, बस हमरे के गरियावे लागी.\nदोसरे अगर कवनो बरियार आदमी छोटका के खिलाफ में बा त हम बिना गुण दोष देखले बड़का के बाति ना मान लेनी अपना हिसाब से देखीले कि केकर कतना गलती बा. अगर छोटका के गलती हमरा ना लउके त हम चुप लगा जाइले भा अगर लागो कि छोटका का साथे अन्याय हो रहल बा त हम छोटका के साथ दीहिले.\nआजु एह बात पर रउरा मन खोल के आपन राय दीं. बस अपशब्द मत लिखीं. काहे कि कुछ लोग जे सुनत आइल बा ओकरा के सुनावे में आपन बहादुरी देखावेला. रउरा ओहमें के ना हईं एहसे रउरा के कहत बानी.\nआजु आपन टिप्पणी देबे के पूरा आजादी बा. बिना रजिस्टर भइले, बिना आपन सही नाम पता दिहले रउरा अपना मन के बाति कह सकीलें. प्रकाशित उहे टिप्पणी होखी जवन प्रकाशित करे जोग होई.\nखुशी सम्हरले नइखे सम्हरात\n3 thoughts on “जंगल में मोर नाचल के देखल ?”\nफ़रवरी 23, 2011 को 12:46 अपराह्न पर\nराउर ‘अँजोरिया’ के अंजोर पुरे दुनिया के अंजोर करत बा .रउरा नया लिखेवाला के मौका दिहिंला .राउर मेहनत आ लगन साफ -साफ लउकेला.अँजोरिया के एगो आपन स्तर बा .हम अँजोरिया के आपन वेबसाइट समझ के लोगन से खोलेके के बोलिला .एने -ओने दोस्त-साथी के लिंक मेल भी कर दिहिला . सुबह ८.३० से साँझ ४.३० बजे तक हमार धेयान अँजोरिया पे हीं रहेला .रउआ कवनो मामिला में कमजोर नईखीं .इहे एगो वेबसाइट बा जेकरा पर सभे अजाद बा .\nJameel Ansari कहते हैं:\nफ़रवरी 22, 2011 को 12:19 अपराह्न पर\nYour site is good in comparison to other bhojpuri websites. I think it should contain some local news related to Ballia, some more info matter reader’s comment. I also expectaregular update of this site. Currently I am in Oman, out of India. I belongs to Pashuhari village, near Bilthara Road town.\nचंदन कहते हैं:\nफ़रवरी 19, 2011 को 10:33 पूर्वाह्न पर\nबात ई बाS कि जे भी नेट चलावे आला बा ओकरा आडियो आ वीडियो माध्यम जादे पसन्द बाS। तS जाहिर बाS कि पढेवाला के कमी बाS। दोसरका भोजपुरी में लोग आपन बराई नइखे समझत काहे कि अब तS गांवो में लोग अन्ग्रेजी माध्यम स्कूले चाहता। टीभी आ फिलिम देख के सब लोग अपना के एडभान्स बुझे आ बनावे लागता। अगर केहू कह कि हम भोजपुरी के लेखक हईं तS लोग के नजर में तS ऊ अजब प्रानी बन जाला। जब लोग हिन्दी जवन देस के भासा हS ओपर ध्यान ना देला तS भोजपुरी के कवन बात बाS। भोजपुरी शायद पूरा भारत में सबसे ज्यादा बोलल जाय वाला भासा होई। लेकिन एहूजी लोग के मानसिकता दोसी बा।


ई खुलासा काहे ‘खुलल अइसन’ बा ? – Anjoria\nई खुलासा काहे ‘खुलल अइसन’ बा ?\nदिसम्बर 26, 2012 भोजपुरी, लस्टम पस्टम\nबाबा लस्टमानंद रामचेला से कहले, अहो भाई. आजु काल्हु एगो बात रोज टी वी पर सुनऽ तानी. ऊ हऽ कि फलनवा के खुलासा हो गइल. ई जे खुलासा शब्द बा ऊ बड़ा डेंजरस होला. हिंदी में एकर माने होला ‘खुलल अइसन’. अब खुलल अइसन आ खुलल में का फरक होला ऊ कवनो ‘ओइसनका फिलिम’ देखि के चाहे हिंदी व्याकरण के किताब पढ़ि के बुझा जाई. अब भाई एकर माने ई मत लगइहऽ कि ‘ओइसनका फिलिम’ देखल आ हिंदी व्याकरण पढ़ल एके होला. हम कई गो खुलासा के गवाह रहल बानी. जे खुलासा करेला ऊ बड़ा ताल ठोके ला कि हई होई आ हऊ होई. हम सोचेनी कि भाई जब ‘खुलल अइसन’, माने खुलासा एतना दमदार बा त पूरा खुलि जाई त कइसन विस्फोट होई? लेकिन हमेशा इहे देखे के मिलेला कि खुलासा ‘खुलले अइसन’ रहेला, पूरा खुलेला ना आ जवन विस्फोट के डर रहेला ऊ फुसफुसा के रह जाला. कवनो विस्फोट ना होला.\nअसहीं एगो फिलिम आइल रहे. अपना गांव के एगो पंडीजी ऊ फिलिम सात हाली देखले. बात ई रहे कि फिलिमिया में एगो लइकी नहाये जात रहे. आ ऊ आपन कपड़ा खोलत रहे. अब जसहीं कपड़ा सरके वाला होखे तसहीं एगो ट्रेन पास हो जाऊ आ सीन ढंका जाऊ. पंडी जी बेचारू सात हाली एह चक्कर में देखले कबहुओं त टरेनवा लेट होई आ जवन खुलल अइसन रहे ऊ झम्म दे खुल जाई लेकिन अइसन ना भइल. हर खुलासा के लगभग इहे हाल होला. जेतना उमेद होला ओतना ना खुले. आजादी के बाद से अबले कतना खुलासा वीर लोग आइल आ फुसफुसा के रहि गइल. जब हमनी का जवान रहनी सन त जान जा रामचेला कि होस्टल के सामने वाला फुटपाथ पर एगो मकान के अइसने एगो आधहा खुलल खिड़की रहे. हमनी का आ हमनी के उमिर के आउरि लइका लोग सबेरही से ओह खिड़की पर नजर गड़ा देत रहले कि ना जाने कब खुली लेकिन सांझ हो जाउ पर काहे के खुलो. एक दिन ऊ खुलल आ ओने से चेतावनी आइल कि ई कुल्ही छोड़ऽ लोगिन ना त ऊ खिड़की जवना खुललका के उम्मेद करऽ तारऽ ओ कर मामा इलाका के थानेदार हऽ. अब बूझि जा कि जे ऊ दरोगा जी तहरा के खोले के इरादा कइ लेस त जिनगी भर खोले लायक ना रहबऽ जा, फुसफुसिये से काम चलावे के होई.\nजब खुलासा होला आ जेकरा पर होला ओकर प्रतिक्रिया पर तऽ पुरहर किताब लिखल जा सकेला. काहे कि जेकरा पर खुलासा होला ओकर तऽ कबो मुंह खुलले रह जाला, त कबो हाथ के तोता उड़ जाला, त कबो ऊ लाल पीला हो जाला, कबो झंवरा जाला. कबो असमान से गिर जाला त कबो चारो खाने चित्त हो जाला. माने कहे के कि अगर खुलासा ना होइत त हिंदी व्याकरण के अतना मोहावरा के का होईत? जब खुलासा होला त लोग ओकरा पूरा खुले के इंतजारी में रहेला लेकिन ऊ कबो फाइल में बंद हो जाला त कबो असहीं फुसफुसा के रह जाला आ लोग दोसरका खुलासा के पेंड़ा जोहे लागेला. लेकिन हम हमेशा सोचेनी कि ई जे खुलासा बा ऊ पूरा तरह काहे ना खुले.\nएफ डी आई से नीयत सुधर जाई का हो


A letter to the mother of corona virus read amazing article Bhojpuri: कहवां भेंटाई करोनवा के माई, केहू ओकर पता तनी दीत बताई\nकेतने लोग त एही से काम चला लेता कि थरेसर के गर्दा से छींक आवत बा. कवनो जांच कहीं नइखे होखत. ढेर केहू करता त गियानी मोर पर मिसिर जी के डगदरी (डाक्टरी) में जाता. मिसिर जी सर्दी, बोखार आ खोंखी के गोटी लिख दे तानी. ढेर लोग त ठीको हो जाता. ए मलिकार, मिसिर जी त गांवहीं रह गइले अबले, ऊ डाकदरी कब पढ़ले?\nLast Updated: May 18, 2021, 2:50 PM IST\nगोड़ लागतानी मलिकार ! ए मलिकार, करोना, करोना, करोना रोज सूनत अब माथा पाक गइल बा. पहिले ई शहरे के बेमारी बतावल जात रहल हा. अब त गांव-जवार ले ई धमकि आइल बा. अपना पिछवरिया के घरवा वाला जलेसर भाई के छोटका के करोना लील गइल. बेचारा के उमिरे अबहीं केतना रहल हा. दूइए बरिस पहिले त ओकर बियाह भइल रहे. इहे कहीं कि अबहीं कवनो नान्ह-बार ना रहल हा. बेचारी ओकर जनाना फेंकर-फेंकर रोअत रहुवे त करेजा फाट जात रहे.\nबूझ जाईं मलिकार कि कवनो घर नइखे, जहवां केहू छींकत, खांसत भा बोखरिआइल नइखे. जेकरे से पूछीं, ऊ इहे कहत बा कि तनी मिजाज बोखरिया गइल बा भा सरदिया गइल बा.\nकेतने लोग त एही से काम चला लेता कि थरेसर के गर्दा से छींक आवत बा. कवनो जांच कहीं नइखे होखत. ढेर केहू करता त गियानी मोर पर मिसिर जी के डगदरी (डाक्टरी) में जाता. मिसिर जी सर्दी, बोखार आ खोंखी के गोटी लिख दे तानी. ढेर लोग त ठीको हो जाता. ए मलिकार, मिसिर जी त गांवहीं रह गइले अबले, ऊ डाकदरी कब पढ़ले? एही लोग के नू झोरा छाप डागदर (डाक्टर) कहल जाला. हमरा त बुझाता कि अइसनका डागदरवा ना रहिते सन त केतने लोग सेंतिहे में खरचा हो जाइत. छाकाटोला में कवनो बंगाली चानसी डागदर आइल बा. पहिले ऊ घाव चीरे-फारे के काम करत रहल हा. बतावत बा लोग कि अब उहो करोना के दवाई करत बा. हमरा त मन करता मलिकार- कहवां भेंटाई करोनवा के माई, केहू ओकर पता तनी दीत बताई. हम ओकरा माइए से जाके फरिया अइतीं.\nरउरा त जनबे करीले मलिकार कि आपन पड़ोसिया पांड़े बाबा के दुआर पर रोज भोरे-भोरे खबर कागज (अखबार) पढ़े वाला के जुटान होत रहल हा. रउरा देखले होखब बिजुरिया बाबा के. उहां के रोज पांड़े बाबा के दुआर पर भोरहीं आ जात रहनी हां. खबर कागज मांग के पढ़ेब. दस दिन से बिजुरिया बाबा के आवाजाही ना होत रहल हा. काल्ह पांड़े बाबा बतावत रहुवीं कि उहो परलोक चल गइले. जवार में त केतने आदमी गुजर गइले, आवाजाही बंद भइला से जल्दी मालूमो नइखे नू होत. पांड़े बाबा काल्ह रखेदन के समझावत रहुवीं कि मुंह पर जाब बान्ह के घर से निकलल करअ. रखेदन रोज दूध लेके आवे ले. का दूनी नाम मुंह जाबी के पांड़े बाबा बतावत रहुवीं. हं, इयाद आइल- मास (मलिकाइन मास्क के मास लिखले बाड़ी).\nपांड़े बाबा खबर कागज आवते चाट जाई ले. फेर केहू कुछ पूछेला भा कवनो जरूरी खबर रहेला त बतावत-समझावत रहीले. रउरा त जनबे करीले मलिकार कि हम दोगहा के दुआरी से बहरी आज ले डेग ना धइनी. दोगहा में भोरे उठ के बइठ जाई ले आ पांड़े बाबा के बतिया धेयान से सुनीले. इसकुलवो बंद बाड़ी सन. एह से लड़िकन के कवनो काम त बा ना. उहो देर ले सूते ले सन. हमहूं ना जगाईं. पांड़े बाबा कह देले बानी कि लड़िका लोग आपन दुआर छोड़ के कतहूं ना जाई. एह से ऊ दुआरे पर खेले ले सन.\nपांड़े बाबा दू दिन पहिले बतावत रहुवीं कि गंगा जी में सैकड़न लाश मुअल मछरी अइसन उतराइल बा. केहू कहता कि ई जोगी (योगी) बाबा के ऊपी (यूपी) से आइल बा, त केहू कहता कि अपने इहां के लाश हई सन. उहां के कहत रहुवीं कि करोना बेमारी से केहू मुअत बा त घर के लोग के लाश दीहल नइखे जात. सरकार ओह लाश के जरावत भा दफनावत बिया. सरकारी आदमी पइसा बंचावे-चोरावे खातिर ले जाके गंगा जी में फेंक आवत बाड़े. बताई मलिकार, ई त लाश से पइसा कमा तारे सन. एकनी के ना मुइहें सन का?\nपांड़े बाबा इहो कहत रहुवीं कि जमनिया वाला फूफा फोन पर एगो नया बात बतवले बाड़े. ओने गांव में बेमारी भइला पर केहू अस्पताल में त इलाज करावत नइखे. मर गइला के बाद एह डर से कि घर भर के करोना के जांच होखे लागी, लोग चुपचाप ले जाके गंगा जी के रेत में गाड़ देता. जब बरखा भइल हा त उहे लशिया बह के बक्सर का ओर गइल बा. का जाने कवन बात सांच बा, बाकिर एह बात के त तकलीफ जरूर होता मलिकार कि मुअला पर केहू कान्हा लगावे भा फूंके-तापे नइखे जात. एही के कहल जाला लाश के गंजन.\nए मलिकार, अपना बिहार में एह घरी दू गो बात के खूब चर्चा होता. काल्ह त पांड़े बाबा के दुआर पर जेतना लो जूटल रहुवे, ओह लोगन के हां-हांव सुन के त हमरा पहिले बुझउवे कि मार-पीट हो जाई. कवनो पप्पू जादो बाड़े. उनके बतकही चलत रहुवे. केहू कहत रहुवे कि पप्पू जादो एह करोना के टाइम में घूम-घूम के लोग के मदद करत रहले हां. सरकार उनकरा के जेल भेज दिहलस. ई नीमन काम ना भइल. ओही में केहू कहत रहुवे कि ई बात सबका समझ में ना आई कि काहें उनका के जेल में भेजल गइल. हम कान पात के सुने-समझे के कोशिश कउवीं त बुझौउवे कि लालू जादो के बेटा लोग नइखे चाहत कि दोसर कवनो जादो आगे बढ़े. एही से लालू जादो के पाटी उनका जेल गइला के बारे में कुछऊ नइखे बोलत.\nदोसरका बतकही शहबुआ (सीवान के भूत पूर्व सांसद शहाबुद्दीन) के होता. रोजे एक बेर ओकर बात होइए जाला. सुने में आइल कि उहो करोने से मुअल. ओकर बेटा कवनो असमिया साहेब (ओसामा साहेब) बा. कवन नेता असमिया साहेब से मिले अइले, एही के बतकही होता. लालू के बड़का बेटा अमला फैला लेके भेंट करे पहुंचल रहुवन. एकरा पहिले कई जने अउर नेता लोग मिले गइल. पप्पू जादो भी गइल रहले. नीमन काम के चर्चा कहीं नइखे होखत मलिकार. खाली अइसने लोग के अब बतकही होता.\nगांव-जवार के बाकी हाल ठीक बा. हम त कहीं ना निकलीं. देवता लोग से गोहरावत रहीले- हे काली माई, बरम बाबा आ पीर बाबा, सभका के नीरोग राखेब लोगिन. करोना ओरा जाई त सभकरा स्थान पर जाके हम पूजा करेब आ परसादी चढ़ायेब. रउरो अब उमिर भइल मलिकार. आपन धेयान राखेब. कहीं निकले के कोशिश जनि करेब. बेसी जरूरी होखे त मुंह जाबी पहिर के निकलेब. लवट के सगरी कपड़ा कपड़ा धोवे वाला पाउडर में गोत देब. लगले नहा लेब. थोड़ा लिखना, बेसी समझना.\n(लेखक ओमप्रकाश अश्क वरिष्ठ पत्रकार हैं. यह उनके निजी विचार हैं.)


भोजपुरी पट्टी के खबर (मंगल, 10 मार्च 2015) – टटका खबर\n(सोमार,9मार्च के खबर)\nभोजपुर जिला के कश्यपनगर पुलिस लाइन मुहल्ला में सोमार का दिने पानी में डूबला का चलते पैंसठ बरीस के एगो आदमी के मौत हो गइल.\nगायक अभिनेता पवन सिंह के पत्नी नीलम के खुदकुशी करे के कारण के कवनो थाह नइखे लागल अबले. केहू कुछ बतावे के तइयार नइखे. पुलिस नीलम के बाबूजी, माई आ भसुर से पूछताछ क के लाश उनका नइहर वालन के सँउप दिहलसि बाकिर उहो कुछ बतावत नइखे एह बारे में.\nअपना बिहार बंद का दिने बिहार सांख्यिकी स्वयं सेवक संघ के सदस्य जगहे जगह बवाल कटले आ रेल अउर सड़क के जाम क दिहले.\nजीतनराम माँझी के लिहल फैसला बदले से नाराज माले के लोग रोहतास जिला के बिक्रमगंज के तेन्दुनी चौक पर नीतीश कुमार के पुतला जरावल.\nहोली का दिने एगो नाबालिग लईकी के उठा के ओकरा संगे कई बेर कुकर्म करे के आरोपी अभियुक्त के जेल भेज दिहल गइल बा.\nआपन 31 माँग के समर्थन में सोमार का दिने सासाराम में भारतीय जन कल्याण पार्टी के जिला इकाई का ओर से समाहरणालय गेट पर धरना शुरू भइल बा. ई लोग चाहत बा कि बेलवई, महादेवा, कदवन, तुतला भवानी जलाशय परियोजना के पूरा करावे खातिर पर्याप्त धन दिहल जाव.\nकेंद्र सरकार के बीमा विधेयक नीति का विरोध में एलआईसी के कर्मचारी सोमार का दिने कई जगहा हड़ताल पर रहले.\nबक्सर जिला के कोरानसराय बाजार का स्टेट बैंक शाखा से सोमार का दिने एगो मोटरसाईकिल चोरा लिहल गइल.\nबक्सर के इटाढ़ी बाजार में सोमार का दिने एगो आदमी का घर में लागल आग से सब कुछ जर के बरबाद हो गइल. ओह घरी घर के लोग बक्सर गइल रहुवे.\nपर्यटन विभाग के टीम सोमार का दिने कैमूर के बहुते पुरान माता मुंडेश्वरी धाम में रोपवे बनावे खातिर जगहा के जायजा लिहलसि.\nमढ़ौरा बाजार में एगो किराना व्यवसायी के लूटे खातिर दू गो मोटर साईकिल से आइल तीन गो बदमाश गोली मार के घवाहिल क दिहले बाकिर लूट ना पवले.\nछपरा के जयप्रकाश महिला कालेज अपना काॅलेज के छात्रा सभ के छात्रवृति के जवन चेक दिहले बावे तवना पर काटकूट कइला का चलते बैंक मानत नइखे. काटकूट प्रशासने का तरफ से कइल गइल बा. नयका नियम में काटकूट कइल चेक नइखे लिहल जात आ नया चेक देबे के चाहत रहुवे.\nहोली का दिने अपना ड्यूटी से नदारद सात गो दारोगा समेत 21 गो पुलिस जवानन के निलंबन करे का बाद विभाग में हड़कम्प मचल बा.\nसिवान जिला के दारौंदा इलाका के रंगड़गंज में एगो निजी चिकित्सालय में कुछ लोग अतवार का रात अकारण हमला क के तोड़फोड़ मचा दिहल.\nसिवान जिला के तरवारा के गौर बुजुर्ग में एगो आदमी के छूरा घोंप घोंप के हत्या क दिहल गइल. ओकर लाश सबेर में मिलल. हत्या के कारण पता नइखे चलल.\nगोपालगंज के महम्मदपुर इलाका के अंजू पेट्रोल पंप का नियरा दू गो मोटरसाइकिलन के आपसी टक्कर में एगो नवही के मौथ हो गइल. ऊ तरैया इलाका के डुमरी छपिया गांव के रहुवन.\nघरेलू कलह से आजिज होके गोपालगंज जिला के दुदही गांव में सोमार का दिने एगो मजदूर जहर खा के जान दे दिहलसि.\nमोतिहारी नगर पुलिस छापा मार के एगो गिरोह के सरगना समेत चार गो बाइक चोरन के गिरफ्तार क लिहलसि. ओकनी का लगे से चोरावल मोटरसाइकिलो बरामद भइल बा.\nपीपराकोठी इलाका में हरपुर ओवरब्रिज का लगे सोमार का दिने एगो सड़क हादसा में बलथरवा गाँव के एगो बूढ़ आदमी के मौत इलाज का दौरान मोतिहारी अस्पताल में हो गइल.\nबेतिया टीसन के निरीक्षण करे पूर्व मध्य रेलवे के महाप्रबंधक एके मित्तल 16 मार्च के आवे वाला बाड़न. एह चलते टीसन के साफ सफाई आ कागज पत्तर दुरुस्त करे में लागल बाड़े रेल कर्मचारी.\nघाघरा नदी के पानी अचानके बढ़ल शुरु हो गइला का चलते सिकंदरपुर दियरा के किसान साँसत में पड़ गइल बाड़े. ढाही लगला का चलते नाहियो त तीन बीघा खेत नदी का पेटा में समा चुकल बा.\nफेफना इलाका के एगो गाँव से अतवार का रात बारह बरीस के एगो लड़िकी से कुकर्म कर के ओकरा के बेहोशी हालत में गाँव का बहरी फेंक दिहल गइल बा. मामला दर्ज भइला का बाद आरोपी के गिरफ्तार कर लिहले बिया पुलिस.\nगाजीपुर जिला के शहर कोतवाली इलाका में एगो औरत सोमार का रात फाँसी लगा लिहलसि.\nमऊ जिला के हलधरपुर इलाका के एगो स्कूल के शिक्षिका साथे बलात्कार आ ओकर हत्या का मामिला में पुलिस स्कूल के प्रबंधक के गिरफ्तार कर लिहले बिया. प्रबंधक के कहना बा कि ओकर संबंध ओह शिक्षिका संगे जरूर रहल बाकिर ओकरा हत्या में ओकर कवनो हाथ नइखे. हालांकि पुलिस एह मामिला के खुदकुशी साबित करे में लागल बिया.\nगोरखपुर के मुहल्ला धमाल मेंं सोमार का दिने मदार साहब के उर्स-ए-पाक उनका दरगाह पर मनावल गइल.\nपूर्वाचल राज्य बनावे के मांग करत पूर्वाचल राज्य बनाओ दल के राष्ट्रीय अध्यक्ष डा.सुधाकर पांडेय के नेतृत्व में गोरखपुर जिलाधिकारी कार्यालय पर धरना दिहल गइल.\nभ्रूण के लिंग परीक्षण करे का आरोप में राघोपुर के एगो डाइग्नोस्टिक सेंटर के संचालक के सोमार का दिने पुलिस गिरफ्तार कर लिहलसि आ जेल भेज दिहलसि.\nगोरखपुर के बुद्ध विहार में रहे वाला दू गो वाणिज्य कर अधिकारियन के घर के ताला तूड़ के अतवार रात चोरी होखे के पता सोमार का दिने लागल. एह बारे में खोराबार पुलिस में केस लिखावल गइल बा.\nबड़हलगंज में सोमार का दिने तेजाब फेंक के दू गो औरतन के झउँसा दिहल गइल जवना से पचपन बरीस के एगो मेहरारू के मौत हो गइल आ उनकर पतोहू के इलाज अस्पताल में करावल जात बा. ओकरो हालत नाजुक बतावल जात बा.\nदेवरिया कोतवाली के रनिहवां गांव में अतवार का रात गुड़ बनावे वाली खउलत कड़ाही में गिर के एगो लड़िका के मौत हो गइल.\nदेवरिया के महुई गाँव में एगो घर से अतवार के रात करीब तीन लाख रुपिया के गहना नकदी का साथही चार लाख के सामान चोरा लिहल गइल बा.\nवाराणसी के लालपुर सब्जी मंडी का एगो फर्नीचर कारखाना में सोमार का दुपहरिया लागल आग से सगरी सामान जर के राख हो गइल. ओह बेरा कारखान में केहू मौजूद ना रहुवे आ कारखाना बंद रहुवे.\nजौनपुर जिला के महराजगंज में कोल्हुआ के एगो शिक्षक के सुजानगंज का लगे तीन गो बदमाश बेतहाशा पिटाई क दिहलन. तीनो पहिले से घात लगा के उनुका के तिकवत रहले.\nनौगढ़ इलाका के एगो गाँव में बियाहल मेहरारू संगे कुकर्म करे वाला ओकरा दू गो पड़ोसियन के सोमार का दिने गिरफ्तार क के जेल भेज दिहलसि पुलिस.


भोजपुरी भाषा, दिशाबोध आ साहित्य खातिर समर्पित पत्रिका 'पाती'\nकवनो लघु पत्रिका के पचास गो अंक निकालि लिहल, हँसी ठठ्ठा ना ह. ईहो ओईसन विशुद्ध साहित्यिक पत्रिका के, जवना के ना त व्यावसायिक समर्थन होखे, ना पीठि पर कवनो संस्था भा मंच के मजबूत खम्हा होखे, आ ना कई लोगन के सामूहिक कोशिशे होखे. ओइसे आजु-काल्ह, कुछ लोग पत्रिका के आत्म-प्रचार के जरियो बना लेले बा, जवना में आपन आ अपना मंडली सहित पूरा परिवार के गलीज खलास कके आत्मरति के पगुरी कइल जा रहल बा. समरथ के ना दोष गोसाईं. बाकिर एह से अलगा हटिके, साहित्यिक पत्रकारिता के हलका में मील के पाथर गाड़ल, सभका बेंवत-बूता के बात ना होला. प्रगतिशील चेतना के वाहक 'पाती' के ई सोनहुला अंक एही दिसाईं सोच-विचारे खातिर लाचार करत बा.\nचूँकि हम शुरूआतिये दौर से 'पाती' के प्रकाशन के साखी रहल बानीं, एह से एकरा बाबत, अपना आँतर के बात लिखल आपन दायित्व बूझत बानीं. सन् १९७९ में जब एह पत्रिका के निकाले के योजना बनल रहे, त ओकरा पाछा खास तौर से चारि गो मकसद रहे\n१. भोजपुरी में लिखेवाला प्रतिभा आ संभावना से भरल दमदार नवहा रचनाकारन के रचना के तरजीह दिहल.\n२. विचारशीलता, समकालीनता आ आधुनिकता से जोड़ि के स्तरीय साहित्य प्रकाशन से विश्वविद्यालय में भोजपुरी के प्रतिष्ठित कइल.\n३. देश-दुनिया के अउर भाषा के साहित्य के समानान्तर, भोजपुरी साहित्य के विभिन्न विधन के मानक रचनन के प्रकाशित कइल.\n४. लोकसंस्कृति के संरक्षण अउर परम्परा-आधुनिकता के बीच सेतुबद्धता.\nपहिले पत्रिका के आकार में छपे वाली पाती मुख्य रूप से कथा प्रधान पत्रिका रहे आ ओही रूप में दू साले लें (१९७९ से १९८० तक ) एकर चार गो अंक छपल. ओकरा बाद पत्रिका के प्रकाशन स्थगित हो गइल. ओह घरी संपादक डा॰ अशोक द्विवेदी बेरोजगारी आ चउतरफा संघर्ष से जूझत रहलन. बाकिर उन्हुका संपादकीय कौशल आ तेवर का चलते चारिए गो अंक से, पत्रिका के लीक से अलगा हटि के चले के, पहिचान बनि गइल रहे. नतीजा ई भइल कि साहित्यकारन के तगादा आ रचना आइल बन्न ना भइल आ लमहर अंतराल का बाद दोबारा शुरूआत भइल त अउर तल्ख तेवर, विचारपरकता आ पोढ़ता से लैस होके. जरत-बरत देश- दुनिया आ संस्कृति का मुद्दन पर धारदार संपादकीय आवे लागल. अइसन-अइसन विषयन पर विशेषांक अइलन स, जवन भोजपुरी खातिर एकदम टटका अउर अनछुअल रहलन स. नतीजतन, गम्हीर साहित्य के पढ़निहारन-जोगवानिहारन खातिर 'पाती' एगो जरूरी पत्रिका बनि गइलि.\nभोजपुरी में 'पाती' अइसन पहिल पत्रिका रहे, जवन 'मीडिया' पर विशेषांक प्रकाशित कइलस. ओह अंक में ना खाली इलेक्ट्रानिक आ 'प्रिन्ट मीडिया' पर गहिर गम्हीर आ विचारोत्तेजक आलेख छपलन स, बलुक ओही पर केन्द्रित यादगार कहानियो प्रकाशित भइली स. लोकसंस्कृति पर अइसने एगो दमदार विशेषाकं निकलल. भोजपुरी आलोचना के दशा दिशा आ भूमिका पर एगो महत्वपूर्ण अंक पातिए छपले रहे. 'भोजपुरी कविता' पर यादगार अंक आइल, त भोजपुरी 'गजलो' पर सहेजि के राखे जोग विशेषांक प्रकाशित भइल. 'भोजपुरी एकांकी' पर 'पाती' के खअस अंक छपल. भोजपुरी में 'बाल साहित्य' के कमी आ जरूरत के मद्देनजर 'पाती' बाल विशेषांक के प्रकाशन का दिसाईं पहल कइलस. 'लोक संस्कति आ लोक साहित्य' केन्द्रित अंक के एगो अलगे महत्व रहे. 'मोती बी॰ए॰' पर केन्द्रित अंक लाजवाब आ संग्रहणीय रहे.\nओइसे त 'पाती' के हर अंक खास अंक होला, बाकिर एकर कुछ स्तम्भ पढ़निहारन गुननिहारन के विशेष रूप से धियान खिंचलन स. 'खास कवि' स्तम्भ के तहत समीक्षात्मक टिप्पणी का साथ एगो लब्ध प्रतिष्ठित आ एगो नवकी पीढ़ी के रचनाकार के चुनिन्दा रचनन का सँगे प्रस्तुति रेघरियावे जाए जोग डेग रहे. 'लोकराग' के नया अन्दाज में 'पाती खाली परोसबे ना कइलस, बलुक अउर पत्रिकन में एह तरह के शुरूआत करे खातिर प्रेरित कइलस. लोकधुन आ लोकछन्दन में आजु के समय संदर्भ से जुड़ि के रचाइल 'लोकराग' के रचना ना खाली पढ़निहारन के अभिभूत कइलस, बलुक फूहर आ अश्लील गायकी करेवालन के मुँह पर जोरदार तमाचो रहे. भोजपुरी के साहित्यिक पत्रकारिता में नया राह आ रोसनी देखावे में 'पाती' के ऐतिहासिक महत्व बा.\n'पाती' कई गो रचनिहारन के, जे नवोदित आ अचर्चित रहे, पत्रिका के मार्फत चर्चा में ले आइलि आ रचनाशिलता के मुख्य धारा से जोड़लस. इहे ना, भोजपुरी क्षेत्र के हिन्दी लेखक, कवि कथाकारन के भी उकसाइके, भोजपुरी में स्तरीय साहित्य सिरजन करावेमें 'पाती' के भूमिका महत्वपूर्ण रहे.पत्रिका के ई उतजोग खास तौर से रेघरियावे जोग रहल. 'पाती' में जनपदीय रचनाकारन के, अलगा अलगा अंकन में, रचनात्मक प्रस्तुति एगो सराहे जोग डेग रहल बा. एह दिसाई 'बलिया के कवियन पर केन्द्रित' अंक विशेष रूप से रेघरियावे जोग बा. इहो बात निःसंकोच कहल जा सकेला कि आजु बलियामें भोजपुरी सिरजनशीलता का प्रति जवन सकारात्मक आ प्रेरणादायी माहौल बनल बा, ओकरा मूल मं 'पाती' आ एकरा संपादक के अगुवाई के अगहर भूमिका रहल बा.\nपत्रिका के स्तरीय आ समकालीनता के दिसाईं, एगो टिटिहरी अस संपादक के कवनो जोड़ नइखे, जे अपना बल बेंवत आ संघर्षशीलता के बदउलत, अकेलहीं भोजपरी साहितायकाश के उठवले ललकारि रहल बा. नवहा रचनिहारन के ढूँढ़ि ढूँढ़ि के अँकवार भेंट करे के ललक, बाकिर कमजोर रचनन का संगे कवनो समझौता ना. एक एक रचना के माँजे आ चमकावे खातिर हम संपादक के लवसान होत देखले बानीं. इहे ओजह रहे कि साहित्य अकादमी के पत्रिका 'इंडियन लिटरेचर' के १६५वाँ अंक जब भोजपुरी पर केन्द्रित होके निकलल, त ओह मरं कई गो रचना 'पाती' से उद्धृत आ अणुदित होके छपली स.\nपारिवारिक विरोध आ जुझारू जिनिगी के बावजूड 'पाती' के पचास गो अंक छपि सकल त खाली संपादक के जीवटता, जिजिविषा आ समर्पण भाव का कारन. ई त इहे साबित करत बा कि एकहीं चना अगर चाहे त भाड़ि फोरि सकेला, बशर्ते कि अशोक द्विवेदी जी नियर इच्छाशक्ति आ सृजनात्मक दमख होखे. बिसवास बा, ई सिलसिला अर्द्धशतके ले ना थम्ही, शतके ले त जरूरे पहुँची. 'पाती' पत्रिका के जान होला एकर संपादकीय, जवन सहजे विचारोत्तेजकता आ जीवंतता से भरि देला.\nभोजपुरी साहित्य, भाषा, संस्कृति आ समाज पर, एकरा दशा दिशा आ उठान पर, शोधार्थी लोगन के 'पाती' के अंकन पर शोध करे खातिर आगा आवे के चाहीं.\nभगवती प्रसाद द्विवेदी, टेलीफोन भवन, पो.बाक्स ११५, पटना ८००००१


टटका खबर, सोमार, २७ फरवरी २०१२ – टटका खबर\nराज्य के शिक्षकन के अब तीन गो ग्रेड रही आ तीनो के वेतनमान अलग अलग. ई नयका नियम पहिले से नियोजित आ अब होखे वाला सभे पर एक जइसन लागू होखी. प्रधानाध्यापक ग्रेड में खाली प्रशिक्षिते शिक्षक पदस्थापित होखीहें. आधा पद महिला वर्ग खातिर आरक्षित हो जाई.\nसारण जिला के करिंगा गाँव का लगे एगो मिनी बस पलट गइला से एगो सवारी के मौत हो गइल आ एक दर्जन घवाहिलन के छपरा सदर अस्पताल में भरती करावल गइल बा.\nपश्चिमी चंपारण के रामनगर इलाका के पथरी गाँव में अतवात का राति लागल आग से सैकड़ों घर तबाह हो गइल बा. एगो दोसरा घटना में बगहा के मदनपुर इलाका में लागल आग से सैकड़ो एकड़ में लागल जंगल तबाह बरबाद हो गइल. वन विभाग एह घटना के अपराधियन के काम बतावत बावे.\nरोहतास के कखड़िया बासा पहाड़ी इलाका में अवैध खनन का आरोप में इकावन आदमी के गिरफ्तार कर लिहल गइल बा. एह लोग पर काल्हु अतवार का दिने पुलिस अधिक्षक मनु महाराज पर हमलो करे के आरोप लगावल गइल बा.\nकैमूर जिला के वसन्तपुर गाँव के सेनानी लाल गोविन्द सिंह के निधन अठासी साल का उमिर में दिल के दौरा पड़ला से हो गइल.\nप्रदेश के छठा दौर के मतदान वाला इलाकन में काल्हु से प्रचार के काम बंद हो जाई. ओहिजा काल्हु मंगल का दिने वोट पड़ी.\nमहान स्वतंत्रता सेनानी आ अमर शहीद चन्द्रशेखर आजाद के ८१वीं पुण्यतिथि पर राज्य भर में श्रद्धांजलि दिहल गइल. इलाहाबाद का अल्फ्रेड पार्क में आजुवे का दिने उनुका के गोली मार दिहले रहुवे ब्रिटिश पुलिस.\nनिर्वाचन आयोग कहले बा कि लखनऊ के सरोजिनी नगर आ मोहनलालगंज निर्वाचन क्षेत्रन के इलेट्रोनिक वोटिंग मशीन सुरक्षित बाड़ी सँ. स्ट्रोंग रूम में पानी रिसला के खबर का बाद आयोग दू गो प्रेक्षक ओहिजा भेजले रहुवे.\nहालही में लखीमपुर खीरी जिला में स्वास्थ्य विभाग के कर्मचारी महेन्द्र शर्मा के रहस्यमय मृत्यु के सीबीआई से जांच करवावे के सिफारिश राज्य सरकार कइले बिया.\nरक्षा मंत्री ए के एंटनी के अरूणाचल प्रदेश यात्रा परसवाल उठावे वाला चीन के बयान के भारत सरकार दुर्भाग्यपूर्ण आ बेहूदा बतवले बिया. एंटनी कहलन कि अरुणाचल प्रदेश भारत के हिस्सा ह आ देश के रक्षा मंत्री पूरा देश में जा सकेला.\nभारत सरकार एह बाति पर चिंता जतवले बिया कि नॉर्वे दू गो बच्चन के ओकनी के महतारी बाप के सँउपे में देरी कइले बा. एह मामिला में नार्वे के विदेश मंत्री से बतियावे खातिर विदेश मंत्रालय में सचिव मधुसूदन गणपति के भेजल गइल बा. ओह बच्चन के दादा दादी दिल्ली में नार्वे दूतावास का बहरी धरना पर बइठल बावे लोग. आजु एह धरना में वंदा करात आ सुषमा स्वराजो शामिल भइली.\nसुप्रीम कोर्ट केन्द्र सरकार के कहलसि कि नदियन के जोड़े के परियोजना के निश्चित समय का भीतर पूरा करा लिहल जाव.\nमध्यप्रदेश विधानसभा में आज मुख्य विपक्षी कांग्रेस विधानसभा से वाकआउट कइलसि. ऊ लोग बेतमा में गैंग रेप आ एगो प्रतियोगी परीक्षा के प्रश्नपत्र में कमल के फूल छपला के मुद्दा उठावल चाहत रहले बाकिर अध्यक्ष अनुमति ना दिहले.\nजम्मू-कश्मीर में प्राइवेट मीडिया आज विधानसभा अध्यक्ष मोहम्मद अकबर लोन के टिप्पणी का विरोध में विधानसभा सत्र के बहिष्कार कइलसि जवना में कहल रहे कि मीडिया उनुका नियंत्रण में बा.\nगुजरात में साबरमती रेल अग्नि कांड के दसवीं बरसी पर आजु गोधरा आ गुजरात के दोसरा शहरन में सुरक्षा कड़ा कर दिहल गइल. दस साल पहिले साबरमति एक्सप्रेस के एगो बोगी में आग लगा के ५९ गो कारसेवकन के जिंदा जरा दिहल गइल रहे जवना का बाद पूरा गुजरात में बड़हन दंगा पसर गइल रहे.\nअफगानिस्तान के जलालाबाद हवाई अड्डा का लगे भइल एगो आत्मघाती बम विस्फोट में नौ लोग मरा गइल आ छह लोग घवाहिल हो गइल.\nपाकिस्तान सुप्रीम कोर्ट काल्हु प्रधानमंत्री यूसुफ रजा गिलानी पर अदालत के अवमानना करे के मुकदमा के सुनवाई फेरू शुरू करी. दोषी मिलला पर गिलानी के छह महीना के जेल हो सकेला आ प्रधानमंत्री पद से हट जाये के पड़ी.\nबिन लादेन के हवेली कि एबटाबाद में धँसा दिहल गइल जेहसे कि लादेन समर्थक ओकरा के स्मारक मत बना देसु.\nनेपाल का राजधानी काठमांडू में आजु एगो बम विस्फोट में दू लोग के जान चलि गइल आ पाँच लोग घवाहिल हो गइल. विस्फोट नेपाल आयल कार्पोरेशन का आफिस का बहरी भइल.\nउत्तरी कोरिया के विरोध के अनदेखी करत अमरीका आ दक्खिन कोरिया के सेना कोरिया प्रायद्वीप मे सैनिक अभ्यास शुरू कर दिहलसि.\nचीन कहले बा कि सीरिया के मुद्दा अमेरिका घमंडी रूख अपनवले बा.\nमिस्र के सैनिक शासक देश के नया संविधान बनावे खातिर एक सौ सदस्य के समिति बनावे के फैसला कइले बाड़न, एह खातिर शनिचर का दिने काहिरा में नयका निर्वाचित संसद के बइठक बोलावल गइल बा.\nसीरिया में शनिचर का दिने बमबारी का बीच नया संविधान खातिर जनमत संग्रह करावल गइल, विपक्ष एकरा के नौटंकी बतावत एकर वहिष्कार कर दिहलसि.\nबिहार विद्यालय परीक्षा समिति से संबद्ध सगरी कॉलेजन में अब रोजगारमूलक कोर्स चलावल जाई. पहिले दस तरह के कोर्स शुरू होखी जवना में होटल मैनेजमेंट, नर्सिंग आ खेती के कोर्स शामिल रही.\nबिहार में फौकानिया आ मौलवी के इम्तिहान बिहार स्टेट मदरसा एजुकेशन बोर्ड इकइस अप्रेल से करवावे के नोटिस दिहले बा.\nस्टेट बैंक शिक्षा ऋण पर ब्याज दर एक फीसदी घटा दिहलसि.\nशेयर बाजार में आजु सूचकांक में ४७८ अंक के बड़हन गिरावट दर्ज कइल गइल.\nअंतर्राष्ट्रीय मुद्रा कोष के कहना बा कि दुनिया के माली हालात अबहियो खराबे चलत बा.\nआठ साल बाद लंदन ओलम्पिक में हाकी में भारत के टीम शामिल होखी. काल्हु भइल क्वालिफायर फाइनल मैच में भारत फ्रांस के ८-१ से हरवलसि.\nभारत के हॉकी खिलाड़ी संदीप के मैन ऑफ द मैच, मैन आफ द टूर्नामेंट के खिताब दिहल गइल. जीत का बाद हॉकी खिलाड़ीयन पर इनाम के बरखा होखे लागल बा. हॉकी इण्डिया आ एगो निजी कंपनी का ओर से हर खिलाड़ी के दू दू लाख आ हर सहायक कर्मचारी के एक एक लाख रुपिया के इनाम घोषित भइल बा. हरियाणा सरकार हर खिलाड़ी के ढ़ाई-ढ़ाई हजार रूपए आ हरियाणा से जुड़ल खिलाड़ी के ११-११ लाख रूपिया इनाम देबे के एलान कइले बिया. मध्यप्रदेश सरकार हर खिलाड़ी के एक-एक लाख रूपिया इनाम देबे के कहले बिया.\nमशहूर फुटबॉल खिलाड़ी शैलेन मन्ना के लमहर बेमारी का बाद काल्हु अतवार का भोर में कोलकाता में निधन हो गइल. ऊ ८७ साल के हो गइल रहेल. उनुका के फीफा सदी के सर्वश्रेष्ठ फुटबॉल खिलाड़ी के खिताब दिहले रहुवे. साल १९७१ में उनुका के पदमश्री से सम्मानित कइल गइल रहुवे.\nतिकोनिया एकदिना क्रिकेट शृंखला के मैच में काल्हु भारत फेर आस्ट्रेलिया से हार गइल.\n८४वें एकेडमी फिल्म पुरस्कार समारोह में फ्रांस के फिल्म द आर्टिस्ट’ पांच गो पुरस्कार जीत लिहलसि. एहमें सर्वश्रेष्ठ फिल्म, सर्वश्रेष्ठ निर्देशक आ सर्वश्रेष्ठ अभिनेता के पुरस्कार शामिल बा. “द आर्टिस्ट” हॉलीवुड के शुरुआती दिनन का याद में बनावल मूक फिल्म हवे. साल १९२९ में विंग्स का बाद सर्वश्रेष्ठ फिल्म के ऑस्कर जीते वाली ई पहिला मूक फिलिम हवे. विदेशी भाषा के फिलिमन में पहिला बेर ईरान के एगो फिल्म द सैप्रेशन’ के सर्वश्रेष्ठ फिल्म के ऑस्कर पुरस्कार मिलल बा. एगो पाकिस्तानी फिल्म “सेविंग फेंस” के सर्वश्रेष्ठ डॉक्यूमेंटरी के पुरस्कार दिहल गइल बा. एह समारोह में संगीतकार ए आर रहमान एहू साल आपन कार्यक्रम पेश कइलन.\n«« टटका खबर, अतवार, २६ फरवरी २०१२\nटटका खबर, मंगल, २८ फरवरी २०१२ »»


"सुविधा के शहर में सांप" तैयब हुसैन पीड़ित के लिखल भोजपुरी कहानी। - खबर भोजपुरी\nआज अखबार खोललीं त गिनती में बाघन के संख्या बढ़ गइल रहे. जान के जइसे जान आइल. केतना अजब लागत बा, काल्ह तक देखल गिद्धन के अलोपित हो गइल. कठफोड़वा के पेड़ के तना प सट के 'टिर्र-टिर्र' कइल, फेर देरी ले लमहर ठोढ़ से 'ठक्-ठक्क' करत ओके फोड़ल.\nBy Khabar Bhojpuri\t On Aug 3, 2021\nपढ़ी सभी भोजपुरी कहानी "सुविधा के शहर में सांप"\nभोजपुरी कहानी: आज अखबार खोललीं त गिनती में बाघन के संख्या बढ़ गइल रहे. जान के जइसे जान आइल. केतना अजब लागत बा, काल्ह तक देखल गिद्धन के अलोपित हो गइल. कठफोड़वा के पेड़ के तना प सट के ‘टिर्र–टिर्र‘ कइल, फेर देरी ले लमहर ठोढ़ से ‘ठक्–ठक्क‘ करत ओके फोड़ल.\nमीडिया में पर्यावरण प बड़ चिन्ता लउकेला. एने चिडिय़ा –घर में लगातार दूगो भालुअन के मरे के खबर पढ़ले रहीं. जिराफ बच्चा देवे वाली बिया, एह से बालू बिछावल जा रहल बा ओकरा केज में. ओकरा पहिलका बच्चा के बचावल ना सकल रहे. शेर के घर में ए.सी. चिता के दुआर प फुहारा. स्कूलन में त छोट–छोट लइकन से नारा लगवावल जाला ‘पेड़ लगाओ–जीव बचाओ.’\nपूछल जा सकेला पेड़ कटवले काहें जात बा? के कटवावत बा पेड़? बात बहुत दूर ले जाई. जंगल में अफसरन से मिल के ठेकेदारन के चोरी–चोरी पेड़ काटल का सरकार नइखे जानत. कह सकिलें, सरकार के जमीन चाहीं, कल–कारखाना लगावे खातिर. शहर में अब कहां बा एतना जमीन? फेर लोहा, तांबा, अल्मुनिया के रूप में जवन खनिज दबल बा आदिवासी क्षेत्रन में, बिना ओकरा के निकलले विकास कइसे होई? सरकार के पेड़ कटवावल एही से मजबूरी बा. ठीक बा, बाकी जे तीन सौ ,चार सौ बरिस से रहत आइल बा जंगल में, तेंदु–पत्ता आ जड़ी–बूटी बेच के गुजारा कइल जेकर जिनगी बा, ओह गरीबन के सरकार मुआवजा दी. कतहीं बसाई कल–कारखाना खुलले प कामों मिल सकेला. बाकी तत्काल त मजबूरी बा. संविधान में लिखल बा, अइसन जमीन जरुरत पड़ले प उचित मुआवजा देके सरकार अपने कब्जा में ले सकेले.\nबाकी संविधान में आदीवासियन के जमीन लेवे के मनाहियो त बा. उजारल आसान बा केतना के, कहां बसवलस सरकार. के जवाब दी? टेहरी बान्ह के उजारल, उड़ीसा के जंगल से भगावल लोग छिछियात फिरता, केहू माई–बाप आ पुछवारे नइखे. ऊपर से सलवा–जुडूम बना के सरकार ओकरे भाई–बंधु से ओकरा के मरवावत बिया. सुरक्षा के नाम प ग्रीन हंट अपरेशन. फौज के नाम स्कॉर्पियन आ कोबरा. देस के मूलवासियन के साथे अइसन बेवहार? रुइयो एक हदे ले दबेले, फेर त विस्फोटे होई.\nअकेले में इतिहास के पन्ना खुले लागल. अंग्रेज स जवन जमीन के बंदोबस्ती हमरा पुरखन के नाम कइलन, दरअसल ओकरा पाछे रैयतन प एगो मालिक बहाल कइल रहे, जवना में आसानी से टैक्स–वसूली के काम होत रहे आ जमीनदार बिचौलिया के मार्फत अंग्रेजन के खजाना में पइसा पहुंचत रहे. बदला में मालिक रैयतन से चाहे जेतना बेगारी करावे मारे पिटे, बहु–बेटी के इज्जत से खेलवाड़ करे. आज जमीन के असमान बंटवारा एकरे नतीजा बा कुछे लोग के गांवन में ढेरहन जमीन, बाकी टोला के टोला कमतर. हमरो दादा अइसने जमींदार रहन. उनके रायबहादुर के उपाधि मिलल रहे. बाबूजी, दादो से हुसियार निकललें. बिहार के गांव में अब अधिका जमीन ना बढ़ सकत रहे, एह से जंगलात कावर रोख कइलन.फेर त कोइला–खदान के ठेकेदारी, ट्रक के ट्रक एह करिया पाथर के हेरा–फेरी से टाल–भर सोना उगाहल गइल. धनबाद में सैकडऩ बिगहा जमीन औने–पौने दाम में दखल कइलन. भलहीं सरउ जंगली लोग पीठ के पाछे गारी देवस. ‘दिक्कू‘ ‘दिकदारी देवे वाला‘ कह के बहरवांसू समुझस, बाकी आज परिवार चानी काटता. छोट–मोट राजा बानीं हमनी के. ईहे आदिवासी अपने जमीन के जोतत हमनी के सेवा में लागल रहेलन स , केतना ठाट बा एह पिछड़ल इलाका में.\nएगो लइका बा पढ़–लिख के फारेस्ट अफसर के जगहीं प लाग गइल बा. जंगबहादुर बाबू जइसे कोइला मंत्री भइलन, पैरवी के लौ बइठ गइल. ऊहो करतन कइसे ना? हमरे क्षेत्र से खड़ा होलन. हमरा मातहत के जंगलियन के वोट के गारंटी रहेला. जब अइहन, मुर्गा–मीट, देशी–विदेशी के साथे रातो खातिर इंतजाम. कहेलन–जंगली छोकडिय़न के टेस्टे अलगे होला. राकेश विदेशी सुभाव के बाडऩ. उनकर जंगल काट के शहर बसावल जाता. प्लेन्ड वे में बसावल जाई ई शहर. मार्केट, मैदान, पार्क आ बड़का–बड़का मकान जेके अपार्टमेन्ट आ डूप्लेक्स कहल जाला, होई ओह में. एह में रही मॉल्स, मेट्रो, फ्लाईओवर्स आ जाने का–का दो. सरकार, सब वी.आई.पी. लोगन के एलॉट कर रहल बिया प्लाट. ऊ त जंगल के अफसर गुने इनको के मिला के रखल जरुरी रहे, एही से इनको एगो टुकड़ा मिल गइल बा जमीन. अबहीं टेम्परोरी फ्लैट बना लेले बाडऩ.\nपोता के छठिहार में गइल रहीं त पुछलीं-‘ठीक बा नू‘ कहलन सेंट–परसेंट. पॉश कालोनी बनी, आगहूं एजा स्वीट्जरलैण्ड रही डैडी. एकदम हेल्दी ऐटमोसफेयर. मन में कहलीं– रहो काहे ना. छोट–छोट पहाड़ बा. पहाड़ी नदी बहत बाड़ीं स. थोड़ के दूर गइले प जंगलात शुरु हो जाला. बाकी सांप बहुत निकलत बाडऩ स. राति के कैंपस के बहरे मत जाइब. जंगल में रहे वाला देहाती मनई घूमे के खेयाल से सांझ के थोड़े आगे बढ़ गइलीं, ठंडा–ठंडा हवा चलत रहे. पहाड़ से पानी गिरे के अवाज नगीचे बुझात रहे. लोमड़ी सियार साथे कुछ अउर जनावरन के चें–चां. चान आसमान में जइसे खिलखिलात होखे. तरे कोलतार के सड़क प दूगो मोट रस्सी चमकत बुझाइल, दूनों खड़ा हो जा स फेर धबाक से गिर जा स. समुझत देरी ना लागल कि नाग–नागिन जोट खेलताडऩ स. सुनले रहीं, अइसन में ओकनी के देखले खतरनाक होले, छेड़ल आ मारे के कोसिस त अपने मउअत के नेवता देवल ह. लइकाई के पढ़ल–सुनल एक प एक खिस्सा इयाद पड़े लागल. एक जना अइसने जोड़ा में से नाग के मार देलन. नागिन उनकर फोटो आंखि में उतार लेलस फेर त आदमियन के छोंज में सुतलो प उनका के चिन्हिए त लेलक आ दे हबक्का, झड़ाई–फुकाई होत रह गइल. आखिर में मुंह से गाज फेंक के मर गइलन.\nपंचतंत्र के एगो कहानी आजु के बजारु सोंच खातिर कइसन सटीक उदाहरण बा. एगो पंडित जंगल के कवनो नाग के रोज दूध ले जा के पिआवस. बदला में ऊ बिल में से एगो सोना के सिक्का ले आके ब्राह्मण देवता के आगा रख देवे. ब्राह्मण के कुछ दिन ला कहीं जाए के भइल. ऊ बेटा के समुझवलन– नागे के देला से आपन घर चलता. तू ले जाए में नागा मत करिह. बेटवा एक–दू दिन दूध नाग के पिअवलक त फेर सोचलस, ई रोज–रोज के बखेरा से अच्छा बा, एके बेर सब पइसवे हासिल क लीं.\nऊ दोसरा दिने लाठी लेले गइल, साथ में बिल कोड़े के खुरपी आ कुदार. जइसे नाग निकललन, भरपूर वार क बइठल, नागो सचेत रहे घूम के काटिए लेलक. ओहिजे बेटा राम ढेर हो गइलन.\nहमार नाग–नागिन अब जमीन प रहस. एगो फन कढ़ले चार फिट मुंह उठवले रहे. दोसर इत्मिनान से ओकरा देह प लोटात रहे. ई बुझाला नागिन होई, जवन नाग के छत्र–छाया में बेपरवाह रहे.\nहम पुछलीं आदमी के रास्ता प काहें सांप. कहलक–हमनी के रास्ता प तोहन लोग बाड़. हम कहलीं– इहां त हमार घर बा, तू जंगल जा, ऊ कहलक घर त तोहरा से पहिले इहां हमार रहे. उल्टे हमहीं चल जाई? अउर का तू लोग जंगलों में हमनी के चैन से जिए देब. हमनी के घर त घर, परिवार तक नाश करे प लागल बाड़ तोहनी के. हमनियो सोच लेले बानीं. लड़े के अलावा कवनो राह नइखे. आखिर जे मरी, ऊ का ना करी.\nदरअसल हमरा ठकमुड़की लाग गइल रहे. पलक झपकते ऊ दूनो काट सकत रहस. हम ना भागे के हालत में रहीं ना कटला प नगिचे कवनो दवा–दारु के इन्तेजाम रहे. हमरा आंखि मुर्दाए लागल. लागे लागल अब देह प कुछ सुहुर–सुहुर चढ़ी आ एगो गोड़ छान ली, दोसरका मांस में जहरीला दांत धंसा दी.\nओठ बुदबुदात रहे– असख्य होलन सांप. शहर में रहे के उनका कवनो अधिकार नइखे. ओने सांप थुथुन हिलावत रहे, जइसे कहत होखे–वाह रे सभ्य आदमी आपना आराम खातिर कमजोर के दबावत जा, भगावत जा, उनकर चीज दखलिआवत जा. खाली एही से कि तू लोग अपना सवारथ में एक हो गइल बाड़ जबकि बाड़ गिनती में थोड़ आ कमजोर जादे होइयो के एकवट नइखे. बाकी जेह दिन मिल के जोर लगाई, ओहीं दिन तोहनी के दुरदिन आ जाई. जा आज चेता के छोड़ देत बानीं. बुझाता गांव से आइल बाड़. एह से तनी इंसानियत बाचल बा तोहरा में. जे जुरते हमनी प वार ना करे ओह प हमनियो के मुंह ना उठे. शहरी त मारे के उतजोग में लाग जइतन स. आ हमनियो के काटे के अलावा कवनो दोसर चारा ना रहि जात. तू लोग अपने जात भाई क ना भइल त हमनी के होइब.\nमोबाइल बाज उठल. नागिन फिलिम के रिंग टोन रहे. हमार तन्द्रा टुटल, होस आइल त सांप जंगलात कावर सरक गइल रह स. बाकी बेहोशी में ओकनी से कइल बात हमरा बिसरल ना रहे. स्वीच ऑन कइलीं. मोबाइल प सरकारी प्रचार आवत रहे घर के आंगन आ छते प बर्तन में दाना पानी राख देवे के आदत डालीं. ना त आवेवाला दिन में आपन कउआ आ गौरइयो खाली किताब में रह जइहंन स, आंख के सोभा ना……\n461200cookie-check“सुविधा के शहर में सांप” तैयब हुसैन पीड़ित के लिखल भोजपुरी कहानी।yes\nपढ़ी सभे भोजपुरी कहानी "सुविधा के शहर में सांप"\nनीना गुप्ता रामानुजन पुरस्कार जीते आला चउथा भारतीय बनली…\nबेबाक लेखन शैली के जियतार करत बा बंद कोठरी का दरवाजा -चर्चित लेखिका रश्मि शर्मा के…


केकरा फुरसत बा भोजपुरी में भोजपुरी ला काम करे के? – Anjoria\nNov 28, 2012 भोजपुरी\nबहुत पहिले एगो चुटकुला पढ़ले रहीं. गाँधी जी मर गए, नेहरू जी मर गए, मेरी भी तबियत खराब चल रही है. पता नहीं इस देश का क्या होगा? आजु काल्हु कुछ अइसने भाव मन में आवत रहत बा. आजु जब ई लिखत बानी त कार्तिक पूर्णिमा के नहान खातिर लोग के हुजूम गंगा का तरफ बढ़ल जात बा. ठवें ठाँव शिविर लगा के सहायता के अनाउंस होखत बा. कवनो शिविर से भोजपुरी में बात नइखे कहल जात. सभे हिंदी में अनाउंस कइले जात बा. आ ई बलिया हऽ जहाँ हर केहू भोजपुरी समुझेला, बोल बतिया सकेला. एहिजा हिंदी मे बोले बतियावे के कवनो खास दरकार ना होखे के चाहीं. बाकि तबहियो लोग हिंदी कूंचत बा. भोजपुरी के नाम पर काम करे वाला लोगो आपन सगरी कार्यक्रम, भाषण, बयानबाजी, लेख, विज्ञप्ति सब कुछ हिंदिए में देत लिखत बोलत बा. सभे चाहत बा कि भोजपुरी के संविधान के अठवीं सूची में शामिल कर लिहल जाव.\nधरातल पर देखला का बाद त इहे लागत बा कि ओहू लोग के भोजपुरी से कवनो मतलब नइखे. बस भोजपुरी का नाम पर आपन नाँव, धंधा चमकावे के, भोजपुरी का नाम पर सेवा करे का बहाने मेवा खाए के भूख बा. ना त आरा, छपरा, बलिया में भोजपुरी के ई दुर्गत ना होखे के चाहत रहुवे. बा कवनो कोशिश कवनो आंदोलन एह ला कि आईं भोजपुरी जियल जाव, भोजपुरी में बोलल बतियावल जाव, भोजपुरी में लिखल पढ़ल जाव, नेवता वाला कार्ड भोजपुरी में छापल छपावल जाव ? ना.\nसोचीं त एक बात साफ हो जाई कि भोजपुरी बोले, लिखे पढ़े के काम गँवारन जाहिलन के मान लिहल गइल बा. पढ़ल लिखल श्लील लोग एह “अश्लील” भाषा के सुधारे श्लील बनावे का कोशिश में लागल बा आ उहो हिंदी में काम करत बा. साँच कहीं त भोजपुरी के सबले बड़का दुश्मन हमरा नजर में हिंदी बिया. सरकारो हिंदी साहित्यकारन से जानल चाहत बिया कि भोजपुरी के संवैधानिक मान्यता मिलला के असर हिंदी पर का पड़ी? तब के गृह मंत्री संसद में त बयान दे दिहलें कि भोजपुरी के जल्दिए मान्यता दे दिहल जाई बाकिर जवन पत्रक हिंदी साहित्यकारन लगे भेजल जाए के बात कहल जात बा वइसनका कवनो पत्रक भोजपुरी के कवनो साहित्यकार का लगे, कवनो प्रकाशन का लगे नइखे भेजल गइल. बाकिर एकर दोष हम सरकार के ना देब. असल दोष हमनी के बा जे भोजपुरी के सकरले बिना ओकरा के सम्मानित करे के नौटंकी में लागल बा. हँ हम त नौटंकिए कहब ओह सगरी प्रयास के जवन भोजपुरी में ना हो के भोजपुरी का नाँव पर कइल जात बा.\nअब आईं भोजपुरी के प्रकाशन पर. कवन कवन नियमित प्रकाशन बा भोजपुरी में? बलिया से छपे वाली “पाती” आ कोलकाता से छपे वाली “भोजपुरी माटी” के अलावा कवनो दोसर नाम हमरा नइखे मालूम. रउरा पूछ सकीले कि हम हई के जेकरा लगे सगरी जानकारी होखल जरूरी होखो? बात सही बा. बाकिर आपन बड़ाई खुद करे के पाप करतो अतना त कहबे करब कि रोज कुछ ना कुछ भोजपुरी में प्रकाशित करे वाला गिनती के लोगन में से एगो हमहूं हईं. दुनिया भर में नेट का माध्यम से भोजपुरी में अतना काम केहू नइखे करत जबकी ढेरे लोग बा जिनका लगे हमरा से बेहतर संसाधन, ज्ञान, आ समूह बा. ओह लोग के एह पर अउरी जोर शोर से काम करे के चाहीं. हम त लँगड़ी गईया के अलगे बथान वाला अंदाज में काम करीले. ना तीन में हईं ना तेरह में. बाकिर ओह लोग के का कहीं जे ई काम बेहतर कर सकेला बाकि करत नइखे?\nआजु जब सगरी दुनिया तेजी से इंटरनेट मोबाइल का सहारे आपन बात कहे में लागल बिया भोजपुरी साहित्यकार एह काम में बहुते पीछे बाड़े. हम ओह लोग के बहुत दोस ना दे सकीं काहे कि ऊ पुरनका जमाना के लोग ह, जे कागज पर कलम से लिखल जनले बा की बोर्ड पर खटपट करत आपन बात लिखला के आदत नइखे पड़ल. बाकिर जब आजु हिंदी में हजारन ब्लॉग बाड़ी स, भोजपुरी ब्लॉग खोजलो नइखे भेंटात. भोजपुरी के जाहिलन के भाषा बना के राख दिहले बा लोग. गाँव जवार, खेत खरिहान, आटा पिसान से बहरी नइखे निकलत लोग. अगर भाषा के जियवले राखे क बा त भोजपुरी में हर तरह के लेख, हर तरह के प्रकाशन के जरूरत बा. जिनिगी के हर अंग पर भोजपुरी में लेखन सामने आवे क चाहीं. बढ़िया किताबन के भोजपुरी अनुवाद आवे क चाहीं. बुतड़ुवन ना वर्ण परिचय के किताब सामने आवे क चाहीं. भोजपुरी में प्री स्कूल नर्सरी खुले के चाहीं.\nबाकिर ई सब करी के? केकरा फुरसत बा भोजपुरी में भोजपुरी ला काम करे के? सभे लागल बा भोजपुरी का नाँव पर आपन हित साधे में. साधी सभें. ऊ दिन दूर नइखे जब ना रही बाँस ना रही बाँसुरी. भोजपुरी के श्लील बनावल एहू ला जरूरी बा कि जवन गँवार, ड्राइवर, खलासी, मजदूर, रिक्शावाला आजु भोजपुरी गीत गवनई में आपन मन बहलावत बाड़ें ओकनियो से भोजपुरी के दूर कर दिहल जाव. जे श्लील बा से भोजपुरी पढ़ी लिखी बोली ना आ जे अश्लील बा ओकरा से भोजपुरी के नैसर्गिक रूप छीन लिहल जाव. तब पता ना के रह जाई भोजपुरी के नाँव लेवा? तब सभे भोजपुरी के बात हिंदी भा अंगरेजी में कइल करी. आईं ओह दिन के इंतजार कइल जाव.\n3 thought on “केकरा फुरसत बा भोजपुरी में भोजपुरी ला काम करे के?”\nprincerituraj dubey says:\nसंपादकजी, सादर नमस्कार,\nek dam rauaa sach batia kahni ha.\nea baat hum pahile se comments kart aail bani.\nhamni ke bhojpuria samaj padhal likhal ke matlab hindi ya english samjhe la .yekara bhojpuri se matlab hi naikhe rahal\nबहुत नीमन राउर बात आ विचार बा .सब लोग आपन-आपन बैनर के निचे भोजपुरी के नाम के रोटी सेकत बा .बाकिर तन -मन -धन से केहू नइखे चाहत . सच्चाई त इहे बा .सब लोग हिंदी आ अंग्रेजी के लिक पे चलत बा . भोजपुरी के अपनावे वाला लोग पिछडल कहला इहे सभे के सोच बाटे. भोजपुरी का अलख जगावे खातिर अन्ना जइसन निस्वार्थ आदमी के पैदा लेवे के पड़ी . ना त भोजपुरी के पांव अइसहीं हवा में लटकल रही .आपन बात रखे खातिर माफ़ी चाहत बानी.\nसंपादकजी, सादर नमस्कार।\nरउरी ए विचारात्मक लेख पर बस एतने कहबि कि हमरी मन के बात रउआँ अपनी मन से कहि देहनी। आजु भोजपुरी की दसा अउर दिसा पर जवन काम-धाम हो रहल बा…उ भोजपुरी खातिर ना…अपना खातिर हो रहल बा…भोजपुरी के बात भोजपुरी में कहे वाला गिना-चुना लोग बा। हँ…कुछ लोग एइसन बा जे भोजपुरी के विकास चाहता पर एइसन लोग बहुते कम बा….बहुत कुछ कहे के बा..पर अक्लमंद खातिर इसारा काफी होला…अउर रउआँ सब कहिए देले बानी…\nLeaveaReply to princerituraj dubey\tCancel reply


भठियरपन का खिलाफ एगो जंग हवे ‘‘आखिर कब जागोगे’’, कहलें सुजीत कपूर – Anjoria\nसुजीत कपूर आई.ए.एस. बनल चाहत रहलें बाकिर उनका पिता के चाह रहे कि ऊ सिनेमा में काम करसु आ उनकर सपना पुरावस. सुजीत के पिता खुद अभिनेता बने के सपना देखले रहलें. राजश्री प्रोडक्शन के एगो फिलिम ला चुनइला का बादो ऊ पारिवारिक मजबूरियन से फिलिम ना कर पवलें. सुजीत कुमार एही उभचुभ में रहलें कि आपन सपना पुरावसु कि पिता के. संजोग से जौनपुर में मनोज तिवारी के फिलिम के शूटिंग देखलें त फैसला कर लिहले कि फिलिमे करे के बा. अब सुजीत भोजपुरी फिल्म ‘‘आखिर कब जागोगे’’ के जरिये बतौर हीरो अपना कैरियर के शुरुआत करत बाड़ें. एह फिल्म के निर्माता डा.आर.के. निषाद आ निर्देशक अनिल लहरी हउवें. अक्टूबर में रिलीज होखे वाली एह फिलिम का बारेमें बतियावत सुजीत कहलें कि –\n‘आखिर कब जागोगे’ में सुजीत कुमार सिधवा परिवार के नवही के भूमिका में बाड़ें. ओह परिवार का साथे कुछ अइसन हादसा होखत बा कि ऊ तब समाज में पसरल भठियरपन का खिलाफ जंग छेड़ देत बा. एह फिलिम खातिर सुजीत के चयन निर्माता डा. आर.के. निषाद अपना नाटक ‘‘ठाकुर का कुंआ’’ में सफल अभिनय कइला पर कइलन. ओह समय सुजीत जौनपुर में स्नातक के पढ़ाई करत रहलें. पढ़ाई पूरा कर के दिल्ली में एनएसडी ज्वाइन कइलें जहवाँ अनेके नाटक में काम कइलन. एही दौरान ऊ “ठाकुर के कुँआ” में अभिनय प्रतियोगिता में शामिल भइल रहलें. जौनपुर के रहे वाला सुजीत के खून में भोजपुरी बिया से ऊ भोजपुरिए फिलिम से शुरूआतो करत बाड़ें.\nसुजीत बतवलें कि दू गो अउरी फिलिमन में काम करत बाड़ें जवना के शूटिंग एह फिलिम के रिलीज होखला का बाद शुरू होखी.


रविकिशन – चार सप्ताह चार फिल्म – Anjoria\nJun 19, 2010 रविकिशन\nकवनो फिल्म जगत में शायदे कभी भइल होखी कि कवनो एक अभिनेता के फिल्म लगातार चार सप्ताह तक हर शुक्रवार के रिलीज़ भइल होखे. बाकिर भोजपुरी फिल्मन के सदाबहार सुपर स्टार रवि किशन का साथ अइसने होखे जा रहल बा.\nएह शुक्रवार यानी १८ जून के उनकर फिल्म रावण का रिलीज से रवि किशन एकर शुरुआत कर दिहले बाड़न. हालांकि रावण में रवि किशन मुख्य भूमिका में नइखन बाकिर उनकर भूमिका काफी दमदार बा. अगिला शुक्रवार यानी २५ जून के श्याम परवानी प्रस्तुति आ केडी निर्देशित फिल्म बलिदान रिलीज़ हो रहल बा. एह फिल्म में जैकी श्रोफ का साथे नयका अभिनेता राजीव दिनकर, आ रिंकू घोष मुख्य भूमिका में बाड़े. फेर २ जुलाई के रिलीज़ हो रहल बा कांस फिल्म फेस्टिवल में शामिल भइल भोजपुरी के पहिला फिल्म जरा देब दुनिया तोहरा प्यार में. एह फिल्म के निर्माण कइले बा अमेरिकन कंपनी पन फिल्म्स आ निर्देशित कइले बाड़न धीरज कुमार. रविकिशन के अगिला रिलीज़ होई श्रीमती रमा देवी प्रोडक्शन के अनिल सिंह निर्मित आ बबलू सोनी निर्देशित फिल्म सत्यमेव जयते. बिहार पुलिस के मनोबल बढावे वाली एह फिल्म में अनुपम श्याम, ब्रृजेश त्रिपाठी आ नवोदित अक्षरा मुख्य भूमिका में बावे लोग.\nएह तरह लगातार चार सप्ताह तक हर शुक्रवार बॉक्स ऑफिस पर आपन मौजूदगी दर्शा के रविकिशन एगो रिकार्ड कायम कइले बाड़न.


टटका खबर, 15 मार्च 2017, बुध – टटका खबर\nबसपा अपना सीनियर नेता लालजी वर्मा के विधानसभा में अपना गोल के नयका नेता बहात क दिहलसि. ओने सपा में अबहीं ले नेता नइखन चुनाइल. हद त ई बा कि गोवा आ मणिपुर में दुसरका जगहा आइल भाजपा आनन फानन में आपन नेतो चुन लिहलसि आ सरकारो बना लिहलसि जबकि शानदार बहुमत मिलल यूपी आ उत्तराखंड में अबहीं ले तय नइखे क सकल कि मुख्यमंत्री केकरा के बनावो.\nदेश के पांच गो राज्यन में भइल चुनाव के रीजल्ट मिलला का बाद सभकर नजर बिहार विधानपरिषद के रीजल्ट प लागल बा. चार गो सीट ला भइल एह चुनाव के वोट के गिनिती काल्हु से शुरु बा. तीन गो के रीजल्ट मिल चुकल बा आ चउथका के गिनिती जारी बा. एह तीन गो में जदयू के एक सीट आ राजग के दू गो सीट प जीत भइल बा. कोसी शिक्षक सीट से जदयू के डॉ संजीव कुमार सिंह लगातार तीसरी बेर जीत हासिल कइले बाड़न. गया शिक्षक सीट पर एलडीए में शामिल रालोसपा के संजीव श्याम सिंह लगातार दूसरका बेर जीतल बाड़न. गया स्नातक सीट से भाजपा प्रत्याशी आ विधान परिषद के सभापति अवधेश नारायण सिंह जीतल बाड़न. सारण स्नातक सीट के गिनिती अबहीं जारी बा.\nजौनपुर जिला के जफराबाद इलाका में जमीन खातिर भइल मारपीट में एगो बूढ़ के मौत हो गइल आ तीन जने घाहिल हो गइलन.\nचन्दौली के नौगढ़ इलाका के अमदहां गाँव के एगो आदमी सोनभद्र जिला के पटनवां गांव में रिश्तेदारी से लवटत घरी नौगढ़-सोनभद्र सड़क प हादसा के शिकार हो गइलन. उनुका कार के अगिला चक्का के टायर फटला से बेकाबू हो गइलकार सड़क किनारे गाछ से जा टकराइल. कार प सवार सगरी लोग घाहिल हो गइल, इलात खातिर अस्पताल जाए का राह में एक आदमी के मौत हो गइल.\nबलिया के फेफना इलाका के मिड्ढा गांव में चुनावी रंजिश का चलते दू गो गुट में मारपीट हो गइल. एगो घरो फूंका गइल आ एगो गाड़ी के कूंच दीहल लोग. दूनू तरफ से केस लिखावल गइल बा. एह मारपीट में दू दर्जन से बेसी लोग घाहिल भइल बा.\nआज़मगढ़ के मेहनगर इलाका के मानपुर गांव के एगो असफल आशिक गाँव का पोखरा किनारे एगो गाछ प फांसी लगा क् जान दे दिहलसि.\nवाराणसी के मिर्जामुराद इलाका के भिखारीपुर गाँव के एगो मेहरारु अपना घर में फाँसी लगा लिहलसि. दू बरीस पहिले ओकर मरद आ देवर के मौत एगो सड़क हादसा में हो गइल रहुवे आ तबे से ऊ अवसाद में रहुवे.\nदेवरिया शहर के पुरवां चौराहा लगे आफिस खोल के एगो कंपनी विदेश में नौकरी द्आवे के लालच देखा के सौ से अधिका नवहियन से करीब एक करोड़ रुपिया ठग लिहलसि, अब एह ठगी के शिकार लोग धरना प्रदर्शन करे में लागल बा. वीजा आ मेडिकल करावे का नाम प सभ जाना से साढ़े चँउसठ चँउसठ हजार रुपिया लीहल गइल रहुवे.\nबलिया जिला के रसड़ा इलाका में एगो कार रेलवे क्रासिंग के बंद फाटक तूड़त उत्सर्ग एक्सप्रेस से जा टकराइल. एह हादसा में कार सवार चार जने गम्भीराहे घवाहिल हो गइलन.\nTags: चन्दौली, चुनाव, जौनपुर, देवरिया, बलिया, बसपा, बिहार, भाजपा, वाराणसी, विधान परिषद, सपा


नइहर के नेवता – Anjoria\nअप्रैल 29, 2022 रचना त्रिपाठी, सरोकारनामा\nअपना भतीजी वृंदा के शादी में सितली फुआ अपना गवना के पैंतीस-चालीस बरीस बाद पहिला बेर नइहर आवत रही. एह बीचे ऊ बहू-बेटी, नाती-नतकुर वाली हो गइल रहुवी. नइहर से सैकड़न मील दूर उनुकर ससुरार रहुवे. ओह घरी आवे-जाए के साधनो कम रहल आ सामर्थो ना रहुवे. एह चलते तबसे अबतक ऊ नइहर ना आ सकल रहुवी. आ अइबो करती त कइसे भला? बाबा अपनही मे ताधड़ाम रहलन. जब ऊ एगो बेटी के बिआहत रहलें तवने घरी माई दोसरकी के जन्म देत रहल रहती. ई सिलसिला खतमे ने होत रहुवे.\nअलबत्ता उनुका लगे जबे कबो थोड़ बहुत व्यवस्था हो जाव त बेटियन का घरे कहांर से भार भेजवा दीहल करसु. भार में राखल खाए के सामान जइसे कि दही, चिउड़ा, कटहल, केला, कसार अउऱ बहतर वगैरह के ओहिजा ले चहुँपहूं में कई दिन लाग जाव. सितली फुआ के नइहर-सासुर के आर्थिक स्थिति ‘जो गति तोरी सो गति मोरी’ जइसने रहल. दुनु एक दोसरा के मरम निकहा से जानत-बूझत रहलें. एही से ना त बाबा के कबहूं अपना बेटी के कबो ना बोला पवला के मलाल रहल आ ना ही सीतली फुआ के उनुका से एकर कवनो शिकायत रहल.\nसमय बीतत गइल आ अब उनुका बहू-बेटन के जमाना आ गइल रहुवे. अबकी नेवता आइल त ऊ लोग माई के नइहर भेजे में तनिको आना-कानी ना कइल. वइसहूं एह नेवता में ओह लोग के टेंट से कुछ लागे के ना रहल आ अब माई के कामे का रहुवे ओहिजा जे मनो करीत.\nबड़ दिन बाद शीतला देवी नइहर चलल रही त उनुकरो शौक कुछ बेसिए चर्राइल रहल आ जोशो भरपूर रहुवे. आजु सितली फुआ पाई-पाई जोड़के बरीसन से बटोरल अपना चोरिका के पूरा गठरी खोल लिहली. अपना छोटकी भउजी के तेजी के बखान ऊ कई लोगन से सुन चुकल रहुवी. नेवता हकारी के लेन-देन में उनुका गणित का आगा आजु ले केहू टिकल ना रहुवे. भउजी शहर के पढ़ल-लिखल रहली. घर में सभे उनुकर लोहा माने. एह से सितलिओ फुआ अपना ओर से शादी के तइयारी में भरसक कवनो कसर ना छोड़ले रहुवी. ऊ जानत रहली कि भउजी के हिसाब बहुते पक्का होला. ऊ अपना आस-पड़ोस से लगवले नात-रिश्तेदार ले नेवता-हकारी में के, कब, केकरा के, का का लिहल-दिहल ओकरा बाकायदा एगो डायरी बना के रखले रही. उनुका बारे में सभे माने कि ऊ फटक के देली त लेबहूं मे फटक के ले लेली. एहू चलते सितली बुआ अपना औकात से अधिके के तइयारी कइले रही.\nरेलगाड़ी से छत्तीस घंटा के लमहर यात्रा में उनुकर हजार से अधिका रुपिया तो किराये-भाड़ा में खरच हो गइल. अपना भतीजी खातिर नेवता के साड़ी-साया-ब्लाउज के सेट अउर ओह पर चूड़ी, बिंदी, सिंदूर आ एक जोड़ी बिछियो रख लिहले रही. अपना लमहर गैर-मौजूदगी का दौरान आईल नया-नवेली बाकिर अब बाल-बच्चेदार हो चुकल दुलहिननो ला मुंह-दिखाई देबे खातिर कुछ ना कुछ खरीद के रख लिहले रहुवी. अबले जतना चोरावल-लुकावल अपना लगे जुटवले रहुवी ऊ सभ कुछ एह नइहर के नेवता पर न्यौछावर कर दिहले रहुवी. बहुते मुश्किल से त एहिजा आवे के उनुकर संयोग बन पवले रहुवे. आखिर लमहर इंतजार खतम भइल आ ऊ रिक्शा से उतर के नइहर के दुआरे खाड़ रहली. दुआर पर नजर टिकल त उनुका अपना पुरनका नइहर जइसन कुछऊ नी लउकत रहे. पूरा नजारे बदल गइल रहे. ना त ऊ छान्ह वाला पुरानका घर रहल नी चचरा आ ना ही दुआर पर बान्हल गाय-गोरू. सब अलोप. उनुका लागल कि कहीं ऊ भटक के कवनो अउर गांव में आ गइल बाड़ी. लेकिन दुआर पर खड़ा बूढ़वा पीपल उनुका के भरोसा दिआवत रहे कि ई उनुका बबे का गाँव ह.\nदरवाजा पर पहुँचते सामने बरामदा में चउकी पर बइठल बाबा का ठेहुना पकड़ि के चिघ्घाड़ मार के रोवे लगली. एह तरह से रोवला के आवाज चौखठ का भीतर गइल त सभका समुझते देर ना लागल कि सितली फुआ आ गइल बाड़ी. घर के लड़िका मरद बहरी आ गइलें आ मेहरारू सभ केवाड़ का पाछा दोगहा में जमा होके उनुकर करुण- क्रंदन देखे सुने लगली. जब ई विलाप लमहर खिंचाए लागल त वृंदा अपना महतारी से बुदबुदात बोललसि, “कहऽ ना फुआ के कि बहुत हो गइल. अब चुप हो जासु… ई सभ नाटक हमरा से ना होखी, माई.. बता देत बानी…!” दूर खड़ा शादी में आइल रिश्तेदारन के छोट-छोट बच्चा सोच में पड़ गइले सँ. लागत बा कि बूढ़ी फुआ जी के रास्ता में पुलिस मारले बिया एही से अतना पुकार फाड़ के रोवत बाड़ी. ओहनी के का मालूम कि ओह जमाना में लड़कियन के अपना ससुराल से मायके अइला-गइला बेरा घर के पुरुषन के गोड़ आ मेहरारुवन के अँकवार ध के रोवे कि रिवाज रहल. एहिसे सितला फुआ के एह रिवाज के निर्वाह करत देखि वृंदा के नाक-भौं चढ़ गइल रहे. ओहिजा से विदा होखे के अब त ओकरे बारी जे रहुवे.\nएह एकतरफा विलाप में फुआ के आँखिन से जतना लोर बहल रहे ओतने ओहपर वृंदा के मन व्यथित भइल रहुवे. ओकरा त रोवे के कवनो अभ्यासे ना रहल आ ओहिजा शादी में आये रिश्तेदारन में काका, मामा आ भइया लोगन के तादादो बेसी रहुवे. आ एह चुनौती से निपटे के बारे में सोचते रहल कि बाबा के चउकी से चिपकल खाड़ नटखट निक्कू टुन्न से बोलल, “तुहूँ सीख ले, दीदीया… विदाई के वक्त कइसे रोवल जाला… सुनले बानी कि जवन लड़की अपना विदाई पर जतने जोर-जोर से चिल्लाके रोवेले ओकर नइहर प्रेम ओतने अधिका गहीर होला.” वृंदा परेशान हो गइल. लेकिन ओहिजा का कर सकत रहुवे बेचारी, अपना महतारी के घूरे आ झन्न-पट्ट कइला का अलावा.\nबाबा के याददाश्त आ नजर दुनु कमजोर हो गइल रहल. उनुकर हाथो-गोड़ बेदम झूलत रहल. उनुका बूढ़ टांगव पर फुआ के मोट, थुल-थुल काया के भार बरदाश्त का बाहर होखत रहुवे. जब ऊ मन भर रो लिहली त बाबा बोलले– “कउन ह रे?”\nफुआ के आंखिम पर एगो मोटा चश्मा चढ़ चुकल रहुवे, लेकिन अकिल पर अबहीं ना. ऊ तुरते भाँप लिहली कि बाबा अब सठिया गइल बाड़न. सट्ट से चुप हो गइली. बोलली, ” हम, बाबा… सीतली… चीन्हत ना हउव?”\nसुनले रहीं कि अपना विदाई का बेरा फुआ जब डोली में चढ़त रहली तबहिंय एही तरह ख़ूब टेहक्का कढ़ा-कढ़ा के रोवले रहली. पक्का ओह जमाना के दोसरा ब्याहता लड़कियन का मुकाबले सितली फुआ के नइहर-प्रेम के आंकड़ा सबले अव्वल रहल होखी.\nरोवल-धोवल पूरा भइल त फुआ आपन पेटी खोलली आ सभका के उपहार बांट दिहली. ऊ जवन साड़ी वृंदा खातिर ले आइल रही ऊ छोटकी भउजी के फूटलो आँखे ना सुहाइल. ओकरा के देखा-देखा के ऊ घर में आइल सगरी मेहमानन का सोझा आँख मटका-मटका के इशारा से ई बतवले जात रही कि सितली फुआ वृंदा ला इहे तीन सौ रुपिया के साड़ी ले आइल बाड़ी. जवना ‘साध’ से सितली फुआ ई नेग-नेवचार कइले रहुवी ओकर उसकी धज्जी उड़त रहल. भउजी फेरु वृंदा का लगे जा के ओकरा के साड़ी देखावत बोलली– “जिज्जी के अतने ला ओहिजा से एहिजा ले आवे के अतना कष्ट उठवला के का जरूरत रहल…? नाउने के पहिरे लायक त ई साड़ी नइखे… एहसे त नीक रहीत कि ओहिजा से नेवता क एगो लिफफे भेज देती… हमरा कवनो कामे त आइत… “जेतना के कनिया ना ओतना कहांरी”.\nसंझा-पराती के बेरा हो गइल रहुवे. गीत गावत मेहरारुवन का समूह में चकरा के बइठल सितली फुआ के कानो ले ई बात पहुँचिए गइल. ई सुनि के ऊ सन्न रह गइली. उनुकु कलेजा मुंहे आवे लागल. कतना अरमान पोसले रहुवी एह दिन ला ! एहिजा एक-एक पल बितावल अब उनुका ला पहाड़ हो गइल रहुवे. पूरी शादी भर छुपा-छुपा के रोवत रह गइल रही.\nशादी का अगिला दिने जब वृंदा के विदाई होत रहुवे त भउजी ओकरा सहेलियन के समुझावत रहली कि – “देखीहऽ सँ. केहू एकरा से लिपट-चिपट के ना रोवे. ना त एकर सगरी मेकअप खराब हो जाई.” ओने सितली फुआ के आँखे बढ़ियाईल जात रहुवे. लोर थथमे के नामे ना लेत रहुवे. चश्मा उठा-उठाके ओकरा के अपना हथेलियन से बेर-बेर कछले जात रहुवी. ओने वृंदा के सपनन के डोली उठल आ एने सितली फुआ के बरिसन के सजोवल अरमानन के जनाजा. अपनी हिया के पीर ऊ कहबो केकरा से करती?\n( सरोकारनामा पर प्रकाशित कहानी संग्रह से. सगरी अधिकार लेखिका आ प्रकाशक का लगे. अनुवाद अनुमति ले के प्रकाशित.)


कायराना हमला का बावजूद भीड़ डटल रह गइल गाँधी मैदान में – टटका खबर\nपटना. 27 अक्टूबर (वार्ता के रपट में जोड़त) आजु पटना के एतिहासिक गाँधी मैदान में नरेन्द्र मोदी के हुंकार रैली से पहिलही सीरियल बम विस्फोट से पाँच लोग मर गइल आ कई दर्जन लोग घवाहिल हो गइल.\nसबले पहिले पटना जंक्शन के करबिगहिया ओर एगो सुलभ शौचालय में बम विस्फोट के खबर मिलल. ओहिजा से भागत एगो संदिग्ध के पुलिस पकड़ लिहलसि आ ओकरा से पूछताछ होखत बा.\nबाद में एगो बम विस्फोट गाँधी मैदान से सटल एलफिंस्टन सिनेमा हाल का लगे भइल आ पांच गो बम गांधी मैदान में फूटल. एह सीरियल बम विस्फोट से कम से कम पाँच लोग के मौत हो गंइल बा आ कई दर्जन लोग के इलाज पटना मेडिकल कॉलेज अस्पताल में चलत बा.\nएह तरह के कायराना विस्फोट करावे वालन के मकसद तब पूरा ना हो सकल जब गाँधी मैदान में जुटल बड़हन भीड़ में कवनो तरह के भगदड़ ना मचल आ मंच से नेता लोग के भाषण बदस्तूर जारी रहल. मंच से भीड़ के सम्हारे खातिर कहात रहुवे कि रउरा सभे पटाखा छोड़ल बंद करी. एह चलते भीड़ के असली हालात के अनेसा ना भइल आ भगदड़ ना मचल. ना त आजु पता ना कतना हजार लोग बेमौत मर गइल रहीत.\nएह बम विस्फोट का पीछे के लोग, एकर कवनो योजना के पता अबहीं ले नइखे सामने आइल बाकिर एन आई ए एकरा जाँच में लागल बिया. एह विस्फोटन के निंदा करे वालन में राष्ट्रपति, प्रधानमंत्री, सोनिया गाँधी, नीतीश कुमार वगैरह बहुते लोग शामिल बा.\nबाकिर थोड़ देर ला सोची कि अगर एह तरह के बम विस्फोट अगर अहमदाबाद में होखत राहुल के कवनो रैली में भइल रहीत त अपना देश के मीडिया कइसन आ का हल्ला मचवले रहीत. आजु के घटना के बहुते हल्का में लिहले बिया देश के तथाकथित सेकूलर मीडिया.\nनरेन्द्र मोदी, हुंकार रैली, बम विस्फोट\nTags: . हुंकार रैली, नरेन्द्र मोदी, बम विस्फोट\n«« इतिहास में 27 अक्टूबर\nनकली तेल बनावे वाला दू गो अपराधी गिरफ्तार »»


भोजपुरी में देश दुनिया के खबर (शनिचर, 23 मई 2015) – टटका खबर\nभोजपुरी में देश दुनिया के खबर (शनिचर, 23 मई 2015)\nकेन्द्र सरकार के एक साल के हासिल बतावत केन्द्रीय वित्‍तमंत्री अरूण जेटली काल्हु कहलन कि देश में भ्रष्‍टाचार मुक्‍त प्रशासन दीहल एनडीए सरकार के सबले बड़हन हासिल बावे. देश के संघीय ढाँचा के मजगर बनावल गइल. नीति आयोग बना के ओहमें मुख्यमंत्रियन के खास भूमिका बनावल गइल जेहसे कि केन्द्रीय प्रशासन में राज्यन के जिम्मेदारी बढ़ल बा. कहलन कि हर काम में अड़ंगा डाले के नीति से विपक्ष के हटे के चाहीं आ वस्तु सेवा कर अउर भूमि अधिग्रहण विधेयक पास करावे में सहयोग करे के चाहीं. काहे कि पिछला कानून किसान हित के खिलाफ नजर आइल बा. कहलन कि सरकार के फैसला लेबे के रफ्तार बढ़ल बा आ फैसला जल्दी ले लीहल जात बा जवन विकास खातिर बहुते सहायक बा. देश के आम गरीब जनता के बीमा योजना से जोड़ल गइल बा आ अब गरीब से गरीब आदमी के दू लाख के दुर्घटना बीमा दीहल गइल बा.\nअन्ना डीएमके पार्टी के मुखिया जयललिता के आजु शनिचर का दिने तमिलनाडु के मुख्यमंत्री के किरिया धरावल जाई. कार्यक्रम सबेरे 11 बजे राखल गइल बा. उनुका साथे 28 गो अउरी मंत्रियो किरिया लीहें.\nदिल्ली सरकार के विवाद पर वित्‍तमंत्री अरूण जेटली कहलन कि दिल्‍ली केन्‍द्रशासित प्रदेश ह आ एकर प्रशासन केन्‍द्र सरकार चलावेले. एह बारे में कवनो गलतफहमी ना रहे एह खातिर अधिसूचना जारी क के उपराज्यपाल के शक्ति के रेघरियावल गइल बा. कुछ सरकार दिल्ली के चुनल सरकारो का लगे बा जवना के साफ साफ बतावल गइल बा संविधान में. बाकिर सत्ता मद में चूर अरविंद केजरीवाल एह अधिसूचना खातिर केन्द्र सरकार के आलोचना कइले बाड़न. केजरीवाल के चाह बा कि सगरी अधिकार उनुके लगे रहो जेहमें केहु दखल ना देव.\nदिल्ली में मनावल गइल महान कवि रामधारी सिंह दिनकर के दू गो कालजयी कृतियन – ‘संस्कृति के चार अध्याय’ आ ‘परशुराम की प्रतीक्षा’ – के स्‍वर्ण जयन्‍ती समारोह में पीएम मोदी फेरू रेघरियवलें कि जबले देश के पुरवारा हिस्सा के विाकस ना होखी तब ले देशो आगे ना बढ़ पाई. एहमें बिहार, असम, बंगाल आ पूर्वाचल के इलाको शामिल बाड़ी सँ.\nबंबई शेयर बाजार के सूचकांक शुक का दिने 148 अंक बढके आ निफ्टी 38 अंक बढके बंद भइल. डालर का मुकाबले रुपिया में 12 पइसा के तेजी आइल. सोना आ चांदी के दामों में मामूली गिरावट आइल.\nआई.पी.एल. के मैच में चेन्नई सुपर किंग्स रॉयल चैलेन्जर्स बंगलौर के तीन विकेट से हरा दिहलसि आ अब छठवां बेर आईपीएल के फाइनल खेली जहाँ अतवार का दिने ओकर मुकाबला मुम्बई इंडियन्स का साथे होखी.\nभारतीय वेटलिफ्टिंग महासंघ ओह वेटलिफ्टरन के कोच लोग पर दू साल के प्रतिबंध लगा दिहलसि जवना लोग पर दवाई लेबे के दोष साबित हो गइल बा.साथही चार गो राज्यन – दिल्ली, पंजाब, हरियाणा, अउर मणिपुर – के संघों पर एक साल के प्रतिबंध लगावल गइल बा.\nकोयला घोटाला के सुनवाई करत विशेष अदालत में पिछला सरकार के कोयला राज्यमंत्री दसारी नारायण राव मनमोहन सिंह के नाम घसीटत कहलन कि फैसला पीएम के कार्यालय से भइल रहुवे. ओह समय मनमोहन सिंह का लगे कोयला मंत्रालयो रहुवे. आपन जमानत के अनुरोध करत कहलन कि सगरी फैसला मनमोहन सिंह कइलन आ दसारी नारायण राव के एह में कवनो दखल ना रहुवे.\nसिविल सेवा परीक्षा खातिर फार्म भरे के काम आज शनिचर से शुरू हो गइल. आवेदन ऑनलाइन लीहल शुरु हो गइल बा. अबकी पद के कुल संख्या में कमी भइल बा. आवेदन करे के आखिरी तारीख 19 जून राखल गइल बा.


टटका खबर,4मार्च 2017, शनिचर – टटका खबर\n(राति 11-30 बजे के अपडेट)\n(बाँया तरफ मोदी के रोड शो, दायाँ तरफ अखिलेश के)\nवाराणसी में आज सबेरे पीएम मोदी आपन रोड शो कइलन आ ओकरा थाड़ही देर बाद अखिलेश-राहुल-डिम्पल के रोड शो निकलल. दूनू शो में गजब के भीड़ देखे के मिलल. पीएम मोदी बाबा विश्वनाथ के दरबार में हाजिरी लगवलन त अखिलेश आ राहुलो बाबा के पूजा करे चहुँप गइलें. अलग बात बा कि पूजा के वीडियो वायरल हो गइल काहे कि अखिलेश नमाज का स्टाइल में बइठल रहलन, जबकि पूजा पालथा मार के कइल जाला. अखिलेश राहुल के रोड शो जब चौका घाट प चहुंपल त कहीं से पथराव हो गइल जवना का बाद कुछ देर ला भगदड़ के माहौल बनि गइल बाकि पुलिस तुरते काबू पा लिहलसि आ कवनो बड़हन नुकसान ना हो पावल. एह दूनू गोल के रोड शो प बसपा सुप्रीमो मायावती के कहना रहल कि भीड़ भाड़ा वाला रहुवे आ एहमें बनारस के लोग ना रहल.\nयूपी विधानसभा चुनाव के छठवाँ दौर का वोटिंग में आजु सात जिलन के उनचास गो निर्वाचन क्षेत्रन में 57 फीसदी से बेसी वोटिंग के खबर बा. पिछला बेर 2012 में 55 फीसदी वोट पड़ल रहुवे. मणिपुर में आजु पहिला दौर के वोटिंग में 84 फीसदी वोट पड़े के खबर बा.\nचूंकि दू गो विधानसभा सीट के वोटिंग9मार्च के होखे जा रहल बा त चुनाव आयोग आजु आदेश जारी क के9मार्च के साँझ साढ़े पाँच बजे ले एकंजिट पोल जारी करे प रोक लगा दिहलसि.\nसारण जिला के सोनपुर इलाका के परवेजाबाद गांव में सड़क हादसा में एगो बच्चा के घवाहिल हो गइल बाकिर ओकरा मौत के गलत खबर फइलला का बाद खिसियाइल लोग थाना प हमला क दीहल जवना में प्रभारी समेत चार गो सिपाही घवाहिल हो गइलें. हादसा वाला ट्रक के पुलिस जब्त क लिहले बिया.\nपूर्वी चंपारण जिला के बंजरिया थाना क्षेत्र में एगो निजी स्कूल के शिक्षक के छूरा घोंप के जान ले लीहल गइल. हत्या के कारण पता नइखे चलल.\nगोरखपुर में चुनाव ड्यूटी पर जात घरी एगो कर्मचारी के हार्ट अटैक से मौत हो गइल. मरे वाला पशुपालन विभाग में फार्मासिस्ट रहलन.\nबलिया जिला के रसड़ा इलाका में बसपा बसपा नेता भूपेन्द्र सिंह का गाड़ी प भाजपा कार्यकर्ता हमला बोल दिहले आ ऊ भाग के थाना में जा के एह बात के जानकारी दिहलन.\nआस्ट्रेलिया के आफ स्पिनर नाथन लियोन के शानदार गेंदबाजी का चलते भारत के पहिलका पारी 189 रन बनत बनत भस गइल. एहमें नाथन लियोन 50 रन प आठ विकेट ले लिहलन.\n(सबेरे दीहल खबर)\nयूपी चुनाव के छठवाँ दौर के वोटिंग आजु चालू बा. पहिला तीन घंटा में 16 फीसदी वोट पड़ चुकल बा.\nएही बीच आजु वाराणसी में रोड शो के मुकाबला होखे जा रहल बा. पहिलका रोड शो पीएम मोदी के बा जवन बनारस हिन्दु विश्वविद्यालय के गेट से शुरु हो के काशी विश्वनाश मंगिर आ काल भैरव मंदिर में पूजा अर्चना करत खतम होखे वाला बा. एकरा बात मोदी जौनपुर में सभा क के साँझ बेरा फेरु बनारस लवटिहें आ शहर के मैदागिन इलाका में चुनावी सभा करीहें.\nआजुवे अखिलेशो यादव राहुल आ डिम्पल का साथे वाराणसी में रोड शो करे वाला बाड़न.\nTags: गोरखपुर, चंपारण, छठवाँ दौर के वोटिंग. वाराण, पीएम मोदी, बलिया, बाबा विश्वनाथ, यूपी चुनाव, वाराणसी, सारण, सी में रोड शो


सदमा – Anjoria\nMay 1, 2020 Editor कहानी, साहित्य 0\n‘अरे पंडित जी! भीतरे का कर रहल बानीं? तनीं बहरी त आईं.’\nबाहर से केहू के बोलावे के आवाज सुन के उ ओहिजे से मोहन के कहले – ‘मोहन बेटा, देखऽ त बाहर के चाल कर रहल बा.’\n‘गुरूजी, डकमुंशी बाबू आइल बाड़न. रउरे के बोलावत बाड़न. कहत बाड़न कि कवनो टेलीग्राम आइल बा.’\nअंगना से दुआर तक आवे में उ कतना जुग अपना में जी ले लन, ना कहल जा सके. बाकिर मन के भीतर के भय के अपना चेहरा पर ना झलके देले आ डकमुंशी से टेलीग्राम लेके, मोहन के पढ़े के हिदायत देत फेर अपने अंगना में लवट अइले. सउँसे गिरदउल अइसन घर आँगन भाँय-भाँय काटे धउड़त रहे. प्रकाश के मतारी के मरला के बाद से त उ अउर अकेले हो गइल रहले. अकेले एक-एक पल पहाड़ अइसन लागेला, कटले ना कटे. प्रकाश के मतारी जीयत रही त दिन भर एने ओने कुछ ना कुछ खुर-खार करत रही. कबो प्रकाश के फोटो से बतिआइहें त कबो नाती-नतिनी के बारे में. कहे के मतलब कि दिन भर कुछ ना कुछ करत रहीहें. पूरा घर अकेले गुलजार कइले रहत रही. उनकर इ सब कइल उनका अच्छा लागत रहे बाकिर कबो कबो बनावटी क्रोध देखावत उनका पर गोसातो रहले. एकरा बाद के त फेर मत पूछीं. मुँह लटका के बइठ जइहें. आ लगीहें टिसुना चुआवे. आ ओह घरी उनका खूब मजा आवत रहे. उ मुसकियात कनखी से जब प्रकाश के मतारी का ओर देखीहें त उ चोन्हा लागावत बोलिहें – ‘राउर इहे आदत हमरा नीक ना लागे.’\nउ ठठात हँस के कहिहें – ‘प्रकाश के मतारी इहे नू जिनिगी हऽ. कबो धूप कबो छाँह!’\nइंजिनियरिंग के उच्च शिक्षा के पढ़ाई के बाद जब प्रकाश के अमेरिका जाये के भइल त उनकर आ प्रकाश के मतारी के गोड़ धरती पर ना पड़त रहे. बाकिर ओह खुशी के भितरे मन के एगो कोना में एगो चोरो बइठल रहे जे रह-रह के साँप अइसन फुफकारतो रहे. कहीं अइसन ना होखे कि लइका हाथ से बेहाथ हो जाय. बाकिर अपना मन के तोख-बोध धरावस प्रकाश के भीतर हम जे संस्कार डलले बानीं उ अतना कमजोर नइखे. हमरा अपना प भरोसा राखे के चाहीँ. उनका इयाद आवत बा रात में सुतला में प्रकाश के मतारी बउआत रहली – ‘ए जी रउवा मरद मानुस हईं करेज कड़ा कर लेब, बाकिर हम मतारी हईं हम अपना मन के कइसे मनाईं? कहीं अइसन त ना होई कि प्रकाश हाथ से बेहाथ हो जइहें. बेहाथ हो जाई त हम त आपन परान तेज देब.’ ओह दिन त उनका के तोख-बोध धरा के उ मना लिहले रहले. बाकिर उनका मन में उठत शंका के दरिआव में उहो थोरे घरी खातिर डूब गइल रहले. आ दूनो परानी के बीच एगो अनजान चुप्पी कब आ के बइठ गइल रहे एकर पता ओह लोग के ना चलल रहे.\n‘का जी, का सोचे लगलीं? कवनो बात के चिन्ता मत करीं. हँसी खुशी बेटा के भेजे के तइयारी करीं. भावी के आगा केहू के वश ना चले. जे दइब सोचले होइहें, उहे नू होई.’\nउनका इयाद पड़त बा जब प्रकाश के मतारी ई सुनली कि प्रकाश ओहिजे अपना संगे पढ़े वाली कवनो अंगरेज मेमिन से बिआह क लेले बा त उनका दिल के बहुत बड़ सदमा पहुँचल रहे. उनका चेहरा से खुशी गाएब हो गइल रहे. उ जे गुम्मी सधली से टूटल ना. आ एही हूक में उ परान त्याग देली. उ अपना मन में कतना अरमान आ सपना पलले रही प्रकाश के बिआह पोता-पोती के लेके. उ सब साध के सपना ओस के बून अस बिला गइल रहे. प्रकाश के अमेरिका गइला के बाद रोजे फुरसत में बइठला प उ प्रकाश के बारे में घंटन चरचा करिहें. महल्ला में जब केहू के बेटा के बिआह होई त उहो प्रकाश के बिआह के बारे में बइठ के घंटन बतिअइहें. पतोह के उ का दीहें आ हम का देब. ओह गहना आ सामान के लिस्ट बनइहें. आ फेरू एकाएक चुपा जइहें जइसे केहु उनका के सुतला से अचके जगा देले होखे. आ अपना मूढ़ मति पर धीरे-धीरे मुसकइहें. एही तरे जिनगी के गाड़ी कबो तेज, कबो मधिम गति से धीरे-धीरे सरकत आगे बढ़त जात रहे. परब-तेवहार के दिन त जइसे उनका खातिर दुसमन भ गइल रहे. ओह दिन उ दिन भर गुमसुम आ उदास एने ओने मछिआइल फिरिहें. बाकिर मन के एगो कोना में उमेद के किरिन टिमटिमात रहे जवना के डोरी पकड़ के उ झूलत रही. ओह दिन त उहो चनक के सीसा अस चूर चूर हो गइल रहे जब प्रकाश के बिआह के खबर उनका मिलल रहे. टोला-महल्ला में निकलल मोसकिल हो गइल रहे. उ अपना के घर के भीतरी कैद क लेले रही. बहुते समझवला बुझवला के बाद त उ कहले रही – ‘प्रकाश के बाबू, अब एह घर के चउकठ से हमार अरथिये निकली हम ना.’ आ इहे भइबो कइल.\nमतारी के मरला के खबर मिलला पर प्रकाश अपना मेहरारू के साथे आइल रहे. बेटा-पतोह अइसन ना, मेहमान अइसन पुछार करे खातिर. ओकरा पाले समय के अभाव रहे. उ ओकरा के मतारी के हवाला देके बहुत समझवले रहन, लोक-लाज के भयो देखवले रहन, बाकिर प्रकाश समय के कमी के बहाना बना के ना मानल रहे. उनका इयाद पड़त बा उनका बहुत समझवला पर प्रकाश कहले रहे – ‘एह अंधविश्वास आ रूढ़ि के परम्परा के तूड़ीं. भला एह दुनिया में जेकर अस्तित्वे खतम हो गइल ओकरा खातिर रो रो के समय बरबाद कइला से का फायदा? ई त कोरा भवुकता आ मुर्खता बड़ुए. बाबूजी दुनिया कहाँ से कहाँ पहुँच गइल आ रउवा सभे ओही परम्परा के डोरी से बन्हाइल बानीं.’\nमोहन के आवाज से उनका सोचे के सिलसिला टूट गइल रहे. उ ओहिजे से पूछलन – ‘का ह ए मोहन बेटा?’\n‘गुरू जी, एक जगे समझ में नइखे आवत.’\nमोहन के टास्क समझा के उ फेर अँगना में आ गइले. ओसारा में चूल्हा प गरम होखे खातिर दूध चढ़ा के घर के भितरे गइले त बुझाइल जे चउकी पर रखल तार उनका के मुँह बिरावत होखे. उ तार खोलल ना चाहत रहले. कइसे दो कहल बा जे मोरा राम के से कवना काज के. भला अब तार खोल के का करिहें. जेकरा तार देख के खुश होखे के रहे, जे हमार जिनगी रहे उ त अलोपित हो गइल रहे. अब का? बाकिर मन त मने होला. उ बार बार कुरेदत रहे ला. आग-पाछ देख के उ तार उठवले. उलट-पुलट के देखले. एक बेर प्रकाश के मतारी का फोटो का ओर देखले. उनका बुझाइल जइसे उ कहत होखस – ‘अरे रउवा त बाप नूँ हईं, रउवो उहे गलती करब. जिनगी भर दोसरे खातिर जरत रहलीं. संकोच मत करीं. तार उठाईं आ खोल के देखीँ.’\nउ तार खोले खातिर उठवले. उनकर आँखि डबडबा गइल रहे. हाथ कांपत रहे. तार खोलला प ओकर मजमून पढ़के उ भीतर तक हिल गइल रहले. अब उनका अपने में खोट नजर आवे लागल रहे. ना त प्रकाश के सोच अतना घटिया कइसे हो गइल. तार के मजमून रहे – ‘पापा ओहिजा के सब जर-जमीन बेंच के तूंहूँ एहीजे चल आवऽ. अब ओइसन पिछड़ल आ गंदा जगह प रहला के कवनो अर्थ नइखे’.\nई पढ़ते उनकर मन खीसी भूत हो गइल. उनका हिरदय के बहुत बड़ सदमा पहुँचल. उ बुदबुदइले – ‘प्रकाश, तूँ एतना नीचे गिर जइब हमरा एकर कयास ना रहे. प्रकाश आपन देश, आपन जनम भूमि सरग ले बढ़ के होला. हम एहिजा जइसन बानी, जवना हाल में बानीं, खुश बानीं. तोहार खुशी तोहरे मुबारक होखो. अब त हमरा तोहरा के आपन बेटो कहे में शरम बुझात बा.’\n(अँजोरिया में बहुत पहिले प्रकाशित कहानी)


जीजा-साला एक दोसरा के बहिन लेके चम्पत – टटका खबर\nजीजा-साला एक दोसरा के बहिन लेके चम्पत\nकुशीनगर 22 फरवरी (वार्ता) कुशीनगर इलाका में अपना मेहरारू के ससुराल पहुंचावे गइल एगो आदमी अपना साली के लेके चम्पत हो गइल. एकरा बाद ओकर साला अपना जीजा के बहिन लेके फरार हो गइल.\nपुलिस से पता चलल कि पटहेरवा क्षेत्र के एगो आदमी के शादी नियरे के गांव में भइल रहे. शादी का कुछ ही दिन बाद से जीजा के अपना साली से नजदीकी बढ़े लागल. चार दिन पहिले जीजा अपना मेहरारू के ससुराल चहुँपावे गइल आ मौका देखि के साली के लेके भाग गइल.\nएकरा बाद ओकर साला ओकरा गाँवे आइल आ ओकरो बहिन के भगा ले गइल. बाद में दुनु पक्ष के पंचायत भइल आ दुनु दुनु के बहिनन के वापिस क दीहलें. गजब तब भइल जब पंचायत का अगिले दिने जीजा साली के फेर से भगा ले गइल.\nपटहेरवा के प्रभारी थानाध्यक्ष अजय सिंह कहतारें कि ससुरालियन के तहरीर पर मुकदमा दर्ज क लीहल गइल बा आ जीजा साली के खोजल जा रहल बा.


संगीत सुभाष जी के लिखल भोजपुरी कहानी | जोगीरा\nHome भोजपुरी साहित्य भोजपुरी कथा-कहानी संगीत सुभाष जी के लिखल भोजपुरी कहानी\nपरनाम ! स्वागत बा राउर जोगीरा डॉट कॉम प, आई पढ़ल जाव संगीत सुभाष जी के लिखल भोजपुरी कहानी, रउवा सब से निहोरा बा कि पढ़ला के बाद आपन राय जरूर दीं, अगर रउवा संगीत सुभाष जी के लिखल भोजपुरी कहानी अच्छा लागल त शेयर आ लाइक जरूर करी।\nपूरनमासी के रात। अजोधिया के राजा दशरथ के सबसे प्रिय आ सुन्नर रानी केकई छत पर काठ की पुतरी जइसन उदास बइठल पुरनकी बातन के इयादि करतारी। आँखिन से लोर के पवनार लागल बा। लोर पोंछत अँचरा एकदमे भींजि गइल बा।\nएगो दासी आइलि आ हाथ जोरिके कहलसि- ‘महारानी! कई दिन से पानी के एगो बूँन ले पेट में नइखे गइल। बहुत रात बीति गइल बा, चलीं कुछ खा लीं। देखीं, हई चाँनो केतना नीमन लागतारें, जइसे कहत होखसु कि ए केकई! जिए के बा त देह के धरम पूरा करहीं के परी। जा कुछ खा- पिअ।’\nकेकई पलटिके बहुत धेयान से दासी के देखली आ कहली- ‘ए दासी! हमरी खातिर कइसन पूरनमासी आ कइसन चाँन? अब त पूरा जिनगी अमावसा के अन्हरिए बा।’\nदासी के मन कइल कि बुका फारि के रो दे। लेकिन, उदास रानी अउर उदास ना होखसु, ए से आपन रोवाई दबावत आ रोकत कहलसि- ‘देखी़ ना, राउर केश केतना लटिआइल बा, एक में एक अझुराइल? बिहने राउर केस झार देब।’\nकेकई चुप लगा गइली। जइसे, मनहीं- मन कहत होखसु- ‘हमार त पूरा जिनिगिए अझुराइल आ लटिआइल बा, तें केतना ले सझुरइबे? दासी से पूछली- ‘अच्छा, ई बताउ कि बाबू भरत के देखले ह? राम, लछुमन आ सतरूहन त रोज आ के मिलि लेला लो। भरत कबो ना आवेलें।’\nदासी कहलसि कि हँ, देखनीं हँ। दरबार में सभे जात रहल ह, ओही बेरा।\nकेकई धधा के पूछली- ‘त ई बताउ कि कइसन लागत रहलें हँ? दुबराइल त नइखन? चेहरा पर उदासी त ना रहल ह, हँसत रहले हँ नू?’ मने, एके साथ सवालन के झड़ी लगा दिहली।\nदासी कहलसि कि ना दुबराइल बानीं, ना उदास बानी। लेकिन, चेहरा पर हँसिओ ना रहल ह, बड़ा गम्हिर लागत रहल ह, जइसे बहुत गहिर बात सोचत होखीं। हम त बहुत दिन से अइसहीं देखत बानीं।\nकेकई के मन के सगरे बान्ह टूटि गइल आ फफकि- फफकि के रोवत दासी के नियरा बोला के अँकवारी में भरि लिहली। सोझा बइठा के कहली- ‘दासी! जबसे अवध में बाउर- बाउर घटना भइल, हमरा लागता कि इहाँ हमार केहू नइखे रहि गइल। एगो तेहीं बाड़े जेकरा से आपन दरद कहि सकिले। आजु हमार बात धेयान से सुनि ले।\nहम जानतानीं कि अवध के लोग हमरा के गरिआई त गरिआवो। हमरा के दुनियाँ के सगरी घिनौना उपमा परोसी त परोसो। लेकिन, हम एगो महतारी के बेटा खातिर जवन फर्ज होखे ऊ पूरा कइले बानीं। दुनियाँ के कवन माई होई, जवन अपनी संतान खातिर कुछऊ करे के तेयार ना होई? जदि, नइखे करति त माई ना। हम कवन गलती कइले बानीं? अपना बेटा के सब माई सबसे ऊँच जगह पर देखल चाहेली।\nहम देखनीं त कवन गलती कइनीं? राजा जी हमरा के दूगो वरदान देबे के कहले रहनीं। हम अपना बेटा खातिर मंगनीं त कवन बाउर कइनीं? हमरा ए बात पर एकदम संतोष बा कि हम अपना बेटा की गरहाजिरी में ओकरा अधिकार खातिर हर तरह से संघर्ष कइनीं। अगर, ना करतीं त इहे अवध के लोग कहित कि कवन माई रहे कि अपनी आँखि का सोझा अपना बेटा के राजपाट सेतिहे चलि जाए दिहलसि? हँ, एगो चूक जरूर भइल कि भरत से पूछनीं ना त ऊ रहबो कहाँ कइलें आ अइला पर पूछाइत त सब काम हो गइल रहित।\nहमरा भरत के राम के राजपाट दे देहला के तनिको मलाल नइखे। राम हमरो बेटा हउअन ऊ अवध के सबसे नीमन राजा होइहें। लेकिन, भरत का गरहाजिरी में उनुका अधिकार के रक्षा कइल हमार करतब रहे, जवन हम एगो मेहरारू जवना तरीका से करि सके, कइनीं। हँ, हम कुछ जिआदे जिद ध लेहनीं।\nराजा साहेब के दिहला विकल्प पर विचार ना कइनीं। ना त, राजा जी सरगे ना गइल रहितीं। एकर मलाल जिनगी भर ना जाई। ए बात पर अवध हमके गरिआवे, हम दोसिहा बानीं आ सबसे बड़ दोसिहा बानीं। लेकिन, अवध कहियो ना कहियो क्षमा क दी, एसे कि केतनो बानीं त मेहरारूए नू। भरतो महतारी की जगह पर हो के सोचिहें त माफ क दिहें आ एकबेर जरूर हमरी गोदी में बइठिहें।\nरानी दासी के एकबेर अउरी अँकवारी में बान्हि के जार- जार रोवे लगली, संगे- संग पूरनमासी के चाँनो के उहे हाल रहे।\nनोट- ई कहानी एकदमे बनउआ ह। हम ए बिसय पर आपन सोच, अपनी बुद्धि भर कहल चाहत रहनीं हँ। ए से कहानी माध्यम बनवनीं हँ। निरनय पढ़वइया सब करी।\nपिछला लेखभोजपुरी के लिए विशाल धरना प्रदर्शन 14 जुलाई को\nअगिला लेखविवेक सिंह जी के लिखल भोजपुरी कहानी भरम\nकमजोर, कमजोर होआ\nरानी चटर्जी की सखी के बियाह की धूम बिहार के कोसी...


Women s Day Special characters created for women in Bhojpuri cinema Bhojpuri Spl: महिला दिवस विशेष- भोजपुरी सिनेमा में भी गढ़ाइल बा औरत खातिर दमदार किरदार\nBhojpuri Spl: महिला दिवस विशेष- भोजपुरी सिनेमा में भी गढ़ाइल बा औरत खातिर दमदार किरदार\nऔरत के सम्मान देबे वाला, ओकरा के फिल्म में महत्वपूर्ण स्थान देबे वाला भोजपुरी सिनेमा औरत के सामान बना देहले बा. आधुनिक दौर के अधिकांश फिल्म औरत खातिर गाली बा, ई साँच बा लेकिन अइसनो नइखे कि नारी प्रधान फिल्म भा स्त्री के अस्मिता आ संघर्ष के देखावे वाला फिल्म नइखे बनल.\nLast Updated: March 8, 2021, 10:13 PM IST\nभोजपुरी सिनेमा के ऊपर अश्लीलता के जवन लांछन पिछला दू दशक में लागल बा उ अइसन बा जइसे सफेद चादर में लागल करिखा. चादर के चक चक सफेदी उ करिया दागी के पीछे अलोत हो गइल बा. भोजपुरी सिनेमा आपन स्वर्णिम काल देखले बा जब भारतीय सिनेमा के धुरंधर लोग एकर निर्माण कइल, एमें काम कइल. एमें एक से एक कहानी लिखाइल बा, अद्भूत किरदार गढ़ाइल बा, सदाबहार गीत-संगीत के निर्माण भइल बा. बाकिर उ सब कइल-धइल माटी में मिल गइल बा जबसे भोजपुरी सिनेमा के आधुनिक दौर आइल बा. औरत के सम्मान देबे वाला, ओकरा के फिल्म में महत्वपूर्ण स्थान देबे वाला भोजपुरी सिनेमा औरत के सामान बना देहले बा. आधुनिक दौर के अधिकांश फिल्म औरत खातिर गाली बा, ई साँच बा लेकिन अइसनो नइखे कि नारी प्रधान फिल्म भा स्त्री के अस्मिता आ संघर्ष के देखावे वाला फिल्म नइखे बनल.\nआज महिला दिवस पर हम आधुनिक दौर के अइसने कुछ फिल्म आ किरदारन पर बात कर रहल बानी. आधुनिक दौर के शुरुआती फिल्म जेकरा बाद लोग के ध्यान मृतप्राय भोजपुरी फिल्म उद्योग के जगावे के ओर गइल, नारी संघर्ष के इर्द गिर्द घूमत कहानी पर बनल. फिल्म के नाम रहे कन्यादान आ एह फिल्म के कहानी बेटी के साथे हो रहल भेदभाव पर आधारित रहे. कइसे एगो बड़ जमींदार बेटियन से एतना नफरत करsतारे कि ओकनी के जन्म के बाद नदी में फेंकवा देत बाड़ें. एक बार संतान के जन्म देत में उनके पत्नी के मृत्यु हो जाता आउर जवन संतान पैदा होतिया, उ बेटी बिया. ठाकुर ओकरा के अपना आँखिन से ओही छन दूर कर देतारें बाकिर ओकरा के उनकर नौकर आ नौकरानी पोसत बाड़ें. एगो समय आवsता जब ठाकुर साहब के आपने लोग धोखा देके उनके जमीन जायदाद छीन के रास्ता पर छोड़ देता त उहे त्यागल बेटी आके उनके सहारा बनsतिया. ई फिल्म बहुत चर्चित भइल रहे.\nनारी के केंद्र में रख के बहुत फिल्म लिखाइल आ बनल बाकिर कुछ फिल्म जवन अपना कंटेन्ट के साथे बिजनेस भी कइलस आ अवॉर्ड भी जितलस ओमें दू तीन गो फिल्मन के जिक्र जरूरी बा. भोजपुरी के बेहतरीन निर्देशक असलम शेख के फ़िल्म बिदाई आइल रहे. इ फिल्म भोजपुरी के कल्ट क्लासिक मानल जाले. फिल्म के कईगो अवॉर्ड मिलल आ आलोचक से लेके दर्शक तक के प्यार मिलल. फिल्म एगो बाप बेटी के कहानी रहे जे में बाप एगो निम्न मध्यम वर्ग के कर्मचारी बाड़ें आ अपना बेटी के जनमे से बहुत प्यार दुलार देतारें. उ एगो कॉलेज के साथी से प्यार करतिया लेकिन लड़की के प्यार कइल आ अपना पसंद के बियाह कइल समाज खातिर बदनामी के बात बा, एहीसे उ अपना मोहब्बत के कुर्बान करके बाप के नाक बचावे खातिर बियाह कर लेतिया. लइका के घर वाला दहेज के लोभी बाड़sसन एहीसे ओकनी का लड़की पर खूब अत्याचार करत बाड़sसन. अंत में तंग आके लड़की अपना मायके चल आवत बिया. इहाँ भी समाज ओकरा के चैन से नइखे जिए देत, ताना मार मार के ओकरा के एतना हलकान कर देत बा कि उ आत्महत्या कर ले तिया. फिल्म समाज में नारी के अस्तित्व के संकट पर सवाल करत बा.\nएही क्रम में बिदाई के ही अभिनेत्री रिंकू घोष के दू गो आउर फिल्म बा जवन स्त्री के ऊपर पुरुषवादी मानसिकता आ समाज के दिवालियापन के प्रदर्शित करत बा. रिंकू घोष भोजपुरी के एगो क्लासिक अभिनेत्री के रूप में जानल जाली जे हमेशा दमदार भूमिका के साथही फिल्मन में अइली. उनके फिल्म औरत खिलौना नहीं में रिंकू के ऑपोजिट मनोज तिवारी रहलें. फिल्म के कहानी तीन गो सहेली के इर्द गिर्द बुनल बा जेकरा जीवन के आपन आपन संघर्ष बा. एगो दरिंदा जयकाल सिंह कइसे तीनू सहेलियन के जिनगी में तूफान लिआवत बा आ ओकनी के जिनगी के साथे मन मुताबिक खेलत बा अउरी समाज मूक दर्शक बन के देखत बा. फिल्म के क्लाइमैक्स में महिला दिवस के ही समारोह में जयकाल सिंह के मुख्य अतिथि बना के नाटक के माध्यम से समाज के असली चेहरा देखावे वाला आ विलेन के महिषासुर के जइसे वध करावे वाला दृश्य काफी मार्मिक आ झकझोरे वाला बा जवन ई संदेश देत बा कि औरत ही दुर्गा आ, रणचंडी हई, रानी लक्ष्मी बाई हई अउरी ओकरा से खेले वाला के विनाश निश्चित बा. फिल्म कोठा भी महिला के अवैध तरीका से फंसा के देह के धंधा करे पर मजबूर करे वाला गैंग आ ओकरा से संघर्ष करत औरत के कहानी बा. कइसे फिल्म के नायिका कोठा से निकले के सोचत बिया आ एगो नेक दिल इंसान के मिलला पर ओकर हिम्मत बढ़त बा फेर ओकरा के रोके खातिर कोठा के मालकिन अउर दबंग गुंडा साथे मिलत बाड़े सन. फेर कोठा पर इ गंदा धंधा में फँसल लड़कियन के बचावे खातिर एगो महिला पत्रकार मुहिम छेड़त बाड़ी आ कहानी अंजाम तक पहुंचत बा सब लड़की रेस्क्यू होत बाड़ी.\nमिला जुला के जेतना फिल्म के जिक्र ऊपर कइल बा ओहमें नारी आपन अस्मिता आ अस्तित्व के रक्षा खातिर समाज से लड़त ही दर्शावल गइल बाड़ी. हालांकि सिनेमा समाज के आईना ह आ समाज में अइसने होत भी आ रहल बा. एकर ई माने नइखे कि समाज में कुछ सकारात्मक नईखे होत, आ नारी पुरुष के बराबरी में भा ओकरा से आगे नइखी निकलत. इ सबकुछ होत बा बाकिर भोजपुरी फिल्मन में एह तरह के सफल नारी आ सफलता के राह पर बढ़त नारी के उत्सव मनावत किरदारन के निर्माण कम भइल बा. कुछ फिल्मकार आ लेखक नारी के केवल फिलर आ फ़ैन्सी सामान के रूप में देखवला के इतर दबंग आउर मजबूत भूमिका भी देहले बा लोग, जेमें रानी चटर्जी के कुछ फिल्म उल्लेखनीय बा. रानी अपना निजी ज़िंदगी में भी बोल्ड निर्णय आ कवनो विषय पर राय रखे खातिर जानल जाली. उनके फिल्म छोटकी ठकुराइन में उनके किरदार अपना पति के ही जुल्म के खिलाफ खड़ा हो जात बा आ अंत में उनका के जीवन जिए के सबक भी सिखावत बा. रानी के ही फिल्म रानी बनी ज्वाला में उनके पुलिस के किरदार, दुर्गा में उनके बदला लेत प्रेमिका के किरदार महिला के दमदार अउरी मध्य में रखल भूमिका बाटे. हालांकि महिला के दमदार किरदार वाला कुछ आउर भोजपुरी फिल्म बनल बाटे लेकिन ओमें स्टीरियोटाइप कहानी ज्यादा बा भा हिन्दी आउर साउथ सिनेमा से प्रेरित कहानी. महिला के मुख्य भूमिका में रख के गढल मौलिक कहानी वाला भोजपुरी फिल्मन के काफी कमी बा आ महिला अस्मिता आ सम्मान के उत्सव मनावत फिल्मन के काफी स्कोप बा.\nसमय बदलत बा. भोजपुरी सिनेमा भी वर्तमान समय के साथे कदमताल करी, अइसन उम्मीद बा.\nअंत में सिनेमा से इतर नारी अस्मिता पर लिखल अपना एगो गीत के कुछ अंश से बात ख़तम करत बानी जवन नारी दुर्दशा से व्यथित होके लिखाइल आ पर- परियार साल गाँधी संकल्प यात्रा के दौरान चंपारण से शुरू होके पूरा बिहार में घूम-घूम गवाइल-\n( अंतरराष्ट्रीय महिला दिवस पर मनोज भावुक की लोकप्रिय गीत के कुछ अंश )\n(लेखक मनोज भावुक सुप्रसिद्ध कवि व फिल्म समीक्षक हैं.)


बिहार में अउरी कड़ेर शराबबन्दी कानून लागू कइलन नीतीश कुमार – टटका खबर\nबिहार में अउरी कड़ेर शराबबन्दी कानून लागू कइलन नीतीश कुमार\nबिहार सरकार अतवार का दिने फेरु शराबबन्दी लागू क दिहलसि. पिछला कानून के पटना हाई कोर्ट गैरकानूनी बतावत रद क दीहले रहुवे. बाकिर जिदियाइल नीतीश कुमार पिछलको ले कड़ा कानून लागू करे वाला दोसर अध्यादेश जारी करा दिहलन. सरकार के एह फैसला के राज्य के विरोधी दल निन्दा कइले बाड़ें आ कानून में बदलाव करे के गोहार लगवले बाड़न. नयका कानून में शराब पीयले ना, एकर बोतलो राखे वालन के जेल भेजे के प्रावधान बा. घर के एको सवाँग अगर पकड़इलें त पूरा परिवार के सयान लोगन के जेल भेज दीहल जाई.\nनई दिल्ली में आजु प्रवासी भारतीय केन्द्र के उद्घाटन करत पीएम नरेन्द्र मोदी कहलन कि भारत मानवता के आपन मुख्य प्रेरणा मानेला आ पुरा दुनिया एह बात के सकारेला. भारत कबो कवनो देश पर हमला नइखे कइले आ ना ही दोसरा कवनो देश के जमीन हड़पल चहले बा. हँ, दोसरा खातिर लड़े में आपन बलिदान देबे में हमेशा आगा जरुर रहल बा.\nआजु भारत जलवायु परिवर्तन पर ऐतिहासिक पेरिस समझौता के सकार लिहलसि. संयुक्त राष्ट्र में भारत के स्थायी प्रतिनिधि सईद अकबरुद्दीन एह बारे में राष्ट्रपति प्रणब मुखर्जी के हस्ताक्षर कइल कागजात न्यूयार्क में संयुक्त राष्ट्र के सउँप दिहलन. संयुक्त राष्ट्र के महासचिव बान की मून भारत के नेतृत्व के सराहत कहलन कि एह समझौता के सकारे वाला भारत के फैसला बहुते खास बात बा. एह समझौता के मकसद ग्‍लोबल वार्मिंग रोके खातिर ग्रीन हाउस गैसन के निकलल कम कइल बा. अमरीका आ चीनो कुछ दिन पहिलहीं एह समझौता के मान लिहले बाड़ें. 55 गो देश जब एकरा के मान लीहें तब एकरा के लागू क दीहल जाई.\nनेपाल अतवार का दिने कहलसि कि शांति आ स्‍थायित्‍व ला जरुरी बा कि सार्क के सदस्‍य देश तय क लेस कि उनका जमीन के इस्तेमाल सीमापार फसाद खातिर ना करे दीहल जाई. नेपाल सार्क के मौजूदा अध्‍यक्ष हवे. नवम्बर में होखे वाला सार्क शिखर सम्मेलन में शामिल होखे से भारत समेत पाँच गो देशन के मुकर गइला का बाद ई बयान आइल बा. इस्‍लामाबाद में होखे वाला सार्क सम्‍मेलन रद हो गइल बा.\nअतवार का दिने भइल खेल में कोलकाता के ईडन गार्डन्‍स में खेल खतम होखे का बेरा ले भारत अपना दूसरका पारी में आठ विकेट का नुकसान पर 227 रन बना लिहले रहुवे. भारत के अब न्‍यूजीलैंड पर कुल 339 रन के बढ़त हासिल हो गइल बा.\nTags: बिहार, शराबबन्दी कानून


रंगमंच से जुड़ल कलाकार फिलिमन में असफल होइए ना सके : गोविंद नामदेव – टटका खबर\nरंगमंच से जुड़ल कलाकार फिलिमन में असफल होइए ना सके : गोविंद नामदेव\nआजमगढ़ 29 मार्च (वार्ता). रंगमंच के अभिनय के बारीकि समुझावे के एगो मजगर माध्यम करार देत बालीवुड अभिनेता गोविंद नामदेव कहलन कि रंगमंच से जुड़ल कलाकार फिलिमन में कबो असफल होइए ना सके.\nनामदेव आजु एहिजा पत्रकारन से बतियावे में कहलन कि थिएटर अभ्यास के माध्यम ह. कलाकार जतने अधिका अभ्यास करी ओतने निखरत जाई. कलाकार अभ्यास का दौरान हर दिन नया सीखेला आ अभ्यास से ऊ अतना मजबूत हो जाला कि ओकरा जड़ के कबो केहु हिला ना पावे.\nफिल्मफेयर में सर्वश्रेष्ठ खलनायक के अवार्ड से सम्मानित नामदेव बतवलन कि सागर से दिल्ली चहुंपला का बाद ऊ एनएसडी से जुड़ालन आ फेरु एक दशक से अधिका समय रंगमंच के दुनिया में अपना के तरशलन. रंगमंच से जुड़ल कलाकार के फिलिमन में सफलता के उदाहरण गिनावत नामदेव नाना पाटेकर, नवाजुद्दीन सिद्दीकी, ओमपुरी, नसरुद्दीन शाह, मनोज बाजपेई आ खुद आपनो नाम गिनवलन.\nकहलन कि – सिनेमा के दुनिया में गॉडफादर केहु के लोकप्रिय कलाकार ना बना सके. रउरा में टैलेंट बा त लोग पूछी, पसंद करी. टैलेंटे राउर गॉडफादर होला. केहु के टैलेंट के केहु लुकवा ना सके आ ऊ भिड़ो में अलगा लउक जाई. अपना ऊपर विश्वासे करि के दिल्ली गइल रहीं आ आजु रउरा सोझा बानी.\nभोजपुरी फिलिमन में परोसल जात फूहड़पन पर नाराजगी जतावत नामदेव कहलन कि भोजपुरी बहुते मीठ भाषा ह. भोजपुरी फिल्मो लगातार बनत बाड़ी सँ बाकिर कुछ के छओड़ दिआव त बाकी के ओकरा फूहड़पन का चलते परिवार का साथे ना देखल जा सके. आइटम सॉन्ग से फिलिम दर्शकन के थोड़ देर ला लुभा त सकेले बाकिर हिच ना करा सके.\nफिल्मी हस्ती नामदेव कहलन कि – रियलीटी शो समाज में पहचान बनावे के नीकहा जरिया बन चुकल बा. समाज में लुकाइल प्रतिभा के रियलिटी शो सामने ले आइल बा. बहुते कलाकार गांव देहात से निकल के आजु टीवी आ फिल्मी दुनिया में बढ़िया काम कर रहल बाड़ें. सरकारो सब अब फिलिम प्रोडक्शन के प्रोत्साहन देबे लागल बाड़ी सँ.\nआजमगढ़ के कलाकारन के तारीफ करत नामदेव कहलन कि कला आ अभिनय के क्षेत्र में आजमगढ़ के पहचान केहु से कम नइखे. रंगमंच से जुड़ल कलाकारो एह जिला के एगो अलगे पहचान दिअवले बाड़न. देश के बड़का मंचन पर आजमगढ़ के कलाकार बहुतेरन के पीछे छोड़ दिहले बाड़ें.\nगोविन्द नामदेव सूत्रधार संस्थान के आयोजन 13 वां रंग महोत्सव आरंगम में शामिल होखे आजमगढ़ आइल रहलन.\nएह मौका पर पूर्वांचल विश्वविद्यालय जौनपुर के पत्रकारिता विभाग के शिक्षक डॉक्टर दिग्विजय सिंह राठौर बॉलीवुड कलाकार गोविंद नामदेव के योगदान के चरचा कइलन. रंगकर्मी अभिषेक पंडित आ ममता पंडित समेत तमाम जिलन के कलाकार मौजूद रहलें एह मौका पर.\nTags: आजमगढ, गोविन्द नामदेव, रंगमंच


नीतीश कुमार अउर बिहार के तरक्की अब सिनेमा का परदा पर – Anjoria\nबिहार के मुख्यमंत्री नीतीश कुमार अब फिल्मकारन के पसंद बन गइल बाड़े. अमिताभ बच्चन से लगाइत शाहरुख खान ले अब नीतीश कुमार के शासनकाल में बेखौफ होके बिहार जाये लागल बाड़े. बिहार के तरक्की आ नीतीश कुमार के बखान अब सिनेमा भोजपुरीओ का परदा पर देखावल जाये वाला बा. नीतीश राज में बिहार के तरक्की पर बनावल एगो खास गाना फिल्म ‘बजरंग’ में डालल गइल बा. एह गाना के बोल बावे ‘ए नीतीश काका बिहार के बनाय दा तू जापान…’. एह गाना में बिहार के मुख्यमंत्री नीतीश कुमार के भाषण देत देखावल जाई.\n‘बजरंग’ के निर्माता हउवें जानल मानल भोजपुरी फिल्म निर्माता जे.पी. सिंह जे फिल्म ‘पायल’ अउर ‘गईल भईंसिया पानी में’ से सफलता के नया रिकार्ड बनवलन. बजरंग के प्रदर्शन जल्दिये बिहार समेत पूरा देश में होखेवाला बा. एह फिल्म में भोजपुरी सुपर स्टार पवन सिंह आ अक्षरा सिंह के अलावा संजय पांडे, जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह मुख्य भूमिका में बाड़े. निर्देशक हउवें नंद किशोर महतो. गुरुजी फिल्म्स इंटरनेशनल के बैनर तले बनल एह फिल्म ‘बजरंग’ के शूटिंग उत्तर प्रदेश आ बिहार के वास्तविक लोकशन पर कइल गइल बा.\nनिर्माता जितेन्द्र प्रताप सिंह कहलन कि ‘बजरंग’ में एक्शन का साथे रोमांस आ कॉमेडी के भरपूर मसाला बा.


Home बिहार भोजपुरी में पढ़ें: भोजपुरिया भदेसीपन के पहचान रघुवंश बाबू\nरघुवंश बाबू. राजनीति में इ नाम लेहते बिहार के नेता रघुवंश प्रसाद सिंह के चेहरा सामने आ जाला. अभी त दुइए दिन भईल, जब रघुवंश बाबू दुनिया छोड़ि के चलि गइले. बिहार में रघुवंश बाबू के मतलब अइसन चेहरा जेकरा के देखि के कवनो भदेस-ठेठ भोजपुरिया आदमी के कल्पना कईल जा सकेला. हरिवंश नारायण सिंह अइसे ते वैशाली के रहे वाला रहले. इ जिला के पैदाइश मुजफ्फरपुर से ह. दुनो जिलन में पश्चिमी मैथिली, वज्जिका अउर भोजपुरी इहां के भाषा ह.\nभोजपुरी में पढ़ें: कुंवर सिंह के कहानी बहुते तूफानी सीनियर पत्रकार वीरेंद्र सेंगर एक जगह बतावत बाड़े कि रघुवंश बाबू जब मंत्री रहले उनकरि बेटी एगो अखबार में उप संपादक रहलि. उ लड़की दिल्ली में बस से ऑफिस आवे. सेंगर जी रघुवंश बाबू से पूछले कि आपन ईमानदारी में बेटी पर काहे अत्याचार करत बानी. एपर रघुवंश बाबू बोलि पड़ले कि जवन करि सकत बानी, उ करत बानी. राजद अइसन पार्टी में रहला के भी उ आपन मजबूरी मानत रहले. इ काम सेकूलर जगहि के तलाश में कइले रहले. एकरि तुलना ऊ अइसन ईमानदार पत्रकार से कइले, जे आपन बात राखे खातिर टैक्स बचावे वाला अखबार मालिक के इहां भी नौकरी करे ला. लागत बा कि ए हालि से रघुवंश बाबू उबिया गइल रहले हा. तब ऊ अपना निधन से कुछ दिन पहिलवे खुला खत में कहले कि अब पार्टी के पोस्टर पर पांचि गो महापुरुष के ना, घरे के पांचि आदमी के फोटो लागत बा.\nPrevious articleकंगना रनौत ने किया निखिल द्विवेदी पर पलटवार, डायरेक्टर ने लिखा था- भूलिए मत, आपको बनाने में हमारा भी योगदान है\nNext articleएक्ट्रेस और सांसद मिमी चक्रवर्ती के खिलाफ अभद्र टिप्पणी करने वाला कैब ड्राइवर गिरफ्तार